type: legislation

text:
 |
 52011PC0810
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leagtar síos na rialacha maidir le rannpháirtíocht in "Fís 2020 – An Creatchlár um Thaighde agus Nuálaíocht (2014-2020)", agus na rialacha maidir leis na torthaí a leathadh /* COIM/2011/0810 leagan deireanach - 2011/0399 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 Tacaíonn na tograí a bhaineann le "Fís 2020"
 go hiomlán leis an straitéis "Eoraip 2020", straitéis a d'aithin
 go raibh taighde agus nuálaíocht ina ngnéithe lárnacha chun cuspóirí an fháis
 chliste, inbhuanaithe agus chuimsithigh a bhaint amach. I measc na dtograí seo
 tá tograí maidir le Creatchlár "Fís 2020", tacar amháin rialacha
 maidir le rannpháirtíocht agus leathadh, clár sonrach amháin chun "Fís 2020"
 a chur chun feidhme, mar aon le togra ar leith maidir leis na codanna de "Fís 2020"
 a fhreagraíonn do chodanna de Chonradh Euratom.
 Go bunúsach, ceapadh "Fís 2020"
 agus na rialacha seo chun tacú le Tionscnamh Suaitheanta de chuid Eoraip 2020
 "Aontas na Nuálaíochta"[1],
 agus is é an bunphrionsabal atá acu cur chuige níos straitéisí a ghlacadh i
 ndáil le taighde agus nuálaíocht. Ceapadh na hionstraimí beartais agus na
 bearta ar fad chun cuidiú le taighde agus nuálaíocht agus chun breis forbartha
 a dhéanamh ar an Limistéar Eorpach Taighde, áit a mbíonn eolas, taighdeoirí
 agus teicneolaíocht i saorchúrsaíocht, agus chun tráchtálaíocht agus leathadh
 nuálaíochta sa Mhargadh Aonair a luathú.
 Tá dhá aidhm leis na rialacha a tarraingíodh suas:
 –
 Creat rialála aonair atá solúbtha a dhóthain a
 áirithiú, ar creat é a éascóidh rannpháirtíocht, a chruthóidh tacar níos
 comhleanúnaí ionstraimí a chumhdóidh taighde agus nuálaíocht, agus a mhéadóidh
 an tionchar eolaíoch agus eacnamaíoch agus dúbailt agus ilroinnt a sheachaint
 ag an am céanna.
 –
 Na téarmaí agus na nósanna imeachta a shimpliú ó
 thaobh na rannpháirtithe de chun an cur chun feidhme is éifeachtaí a áirithiú,
 ag cur san áireamh an gá atá ag na rannpháirtithe ar fad le rochtain éasca.
 Tugadh na gnéithe nua seo a leanas isteach sna
 rialacha maidir le rannpháirtíocht agus leathadh chun na prionsabail
 thuasluaite a chur i bhfeidhm agus chun go mbeadh na rialacha ag luí le tréithe
 agus le cuspóirí an chreatchlár nua:
 –
 Beidh feidhm ag na rialacha maidir le gnéithe ar
 fad "Fís 2020", lena n-áirítear tionscnaimh faoi Airteagal 185
 agus Airteagal 187 den CFEA, gníomhaíochtaí a thagann faoi raon feidhme an
 Chláir um Iomaíochas agus Nuálaíocht agus faoi ghníomhaíochtaí na hInstitiúide
 Eorpaí um Nuálaíocht agus Teicneolaíocht faoi láthair. áiritheofar an
 tsolúbthacht is gá a bheidh ag teacht leis na cineálacha éagsúla gníomhaíochtaí
 taighde agus nuálaíochta leis na maoluithe iomchuí agus trí shonraí sonracha
 rannpháirtíochta a leagan amach sna cláir oibre.
 –
 Tá na rialacha maidir le rannpháirtíocht a
 bhaineann le cistiú an Aontais bunaithe ar Rialachán athbhreithnithe
 Pharlaimint na hEorpa agus na Comhairle maidir leis na rialacha airgeadais is
 infheidhme maidir le buiséad bliantúil an Aontais[2]. Tá cuíchóiriú agus méadú ar
 éifeachtúlacht curtha i bhfeidhm ag an Rialachán sin ar an mbealach inar féidir
 beartais an Aontais a chur chun feidhme.
 –
 Rinneadh na forálacha airgeadais a bhaineann le
 cistiú an Aontais i bhfoirm deontas a shoiléiriú agus a éascú. Dá bhri sin, tá
 ráta amháin cistiúcháin á bhunú anois acu a bheidh ag brath ar cén cineál
 gníomhaíochta a chisteofar faoi "Fís 2020" gan éagsúlú a
 dhéanamh i measc rannpháirtithe. Moltar freisin úsáid níos fearr a bhaint as
 cnapshuimeanna, rátaí comhréidh agus scála na gcostas aonaid.
 –
 Maidir le costais dhíreacha, foráiltear sna
 rialacha go nglacfar go forleathan le gnáthchleachtais chuntasaíochta
 tairbhithe deontais, faoi réir íosmhéide coinníollacha teorann. Áireofar sa
 chomhaontú deontais breis forálacha simplithe a cheadóidh do na tairbhithe
 deimhneacht dhlíthiúil a bhunú maidir le hincháilitheacht na gcostas a
 ghearrtar ar ghníomhaíochtaí faoi "Fís 2020". Áireofar ar na
 forálacha simpliúcháin sin, sainmhíniú soiléir ar na ceanglais i ndáil le
 taifeadadh ama agus tagairtí oibiachtúla maidir leis na huaireanta táirgiúla
 bliantúla.
 –
 Maidir le costais indíreacha, déanfar an ríomh a
 shimpliú go mór; déanann an aisíocaíocht foráil maidir le ráta comhréidh
 bunaithe ar chostais incháilithe dhíreacha iomlána agus an fhéidearthacht na
 costais iarbhír a tabhaíodh a dhearbhú, ach an fhéidearthacht sin a bheith teoranta
 d'eintitis dhlíthiúla neamhbhrabúsacha.
 –
 Rialacha a bhfuil feidhm acu maidir le foirmeacha
 nua cistiúcháin a cheadaíonn breis solúbthachta, amhail an cistiú a bhaineann
 le duaiseanna atá le dámhachtain as spriocanna réamhshonraithe a bhaint amach,
 nó an cistiú a bhaineann le soláthar poiblí réamhthráchtála agus soláthar
 réiteach nuálaíoch mar aon leis an gcistiú a bhaineann le hionstraimí
 airgeadais.
 –
 I bhfianaise na héifeachtúlachta a léirigh sé mar
 shásra cosanta, déanfar an Ciste um Ráthaíocht Rannpháirtithe a bunaíodh faoin
 Seachtú Creatchlár a athnuachan fad is a mhairfidh "Fís 2020" le
 rialacha níos soiléire agus leis an bhféidearthacht é a shíneadh chun na
 rioscaí a bhaineann le gníomhaíochtaí faoi Chreatchlár EURATOM a chumhdach.
 –
 Bunaíodh na rialacha maidir le maoin intleachtúil,
 le saothrú agus le leathadh ar fhorálacha an tSeachtú Creatchlár a aithníodh go
 forleathan agus rinneadh breis feabhsuithe agus soiléirithe orthu. Cuireadh
 béim shonrach as an nua ar rochtain oscailte a bheith ar fhoilseacháin taighde
 agus cuireadh deis ar fáil chun triail a bhaint as rochtain oscailte a
 sholáthar ar thorthaí eile. Cuireadh san áireamh an raon feidhme méadaithe agus
 na cineálacha nua cistiúcháin mar aon leis an ngá le solúbthacht sa réimse seo
 de na rialacha leis an bhféidearthacht breis forálacha nó forálacha sonracha a
 leagan síos nuair is iomchuí. Rinneadh foráil maidir le cearta rochtana don
 Aontas Eorpach agus do na Ballstáit, i réimse na slándála freisin.
 Ina theannta sin, déanfar rannpháirtíocht eintiteas
 dlíthiúil arna mbunú i dtríú tíortha agus rannpháirtíocht eagraíochtaí
 idirnáisiúnta i ngníomhaíochtaí faoi "Fís 2020" a chuíchóiriú
 agus a spreagadh, i gcomhréir le cuspóirí an chomhair idirnáisiúnta atá leagtha
 amach sa Chonradh, bunaithe ar shochair fhrithpháirteacha agus ag cur san
 áireamh na coinníollacha maidir le rannpháirtíocht eintitis an Aontais Eorpaigh
 i gcláir tríú tíortha.
 Laistigh den chreat soiléir cobhsaí, beidh breis
 solúbthachta ann do rannpháirtithe chun na socruithe inmheánacha is iomchuí a
 chinneadh chun a ngníomhaíochtaí a chur chun feidhme. Ba cheart go ndéanfaí
 rannpháirtíocht na bpáirtithe leasmhara taighde ar fad, lena n‐áirítear
 aonaid bheaga taighde, go háirithe FBManna, a spreagadh agus a éascú dá bhrí
 sin.
 2. TORTHAÍ AN CHOMHAIRLIÚCHÁIN LEIS NA
 PÁIRTITHE LEASMHARA AGUS NA MEASÚNUITHE TIONCHAIR
 Agus an togra á ullmhú, cuireadh san áireamh ina
 n-iomláine na freagairtí a bhí ar chomhairliúchán poiblí cuimsitheach bunaithe
 ar an bPáipéar Uaine, "Ó dhúshláin go deiseanna: i dtreo comhchreata
 straitéisigh le haghaidh cistiúcháin an AE do Thaighde agus Núalaíocht",
 COIM(2011)48. Chuir an Chomhairle Eorpach, na Ballstáit agus réimse leathan
 páirtithe leasmhara ón tionscal, ón saol acadúil agus ón tsochaí shibhialta a
 gcuid tuairimí in iúl.
 Aithníodh na constaicí seo a leanas le linn an
 chomhairliúcháin a rinneadh:
 –
 Ar an gceann is tábhachtaí ó thaobh an rannpháirtí
 de, a chasta is atá na nósanna imeachta riaracháin mar aon leis an ualach
 riaracháin.
 –
 Tá tromualach ag baint le tacair éagsúla rialacha a
 chur i bhfeidhm ó chlár go chéile de chláir taighde agus nuálaíochta an Aontais
 do rannpháirtithe, agus d'iarr siad breis comhleanúnachais sna hionstraimí i
 dtaca le rialacha dó.
 –
 Is í an tsaincheist dheiridh an riachtanas cóimheá
 riosca/iontaoibhe a thabhairt isteach. Faoi láthair, tá an chosúlacht
 air go bhfuil an iomarca nósanna imeachta, go háirithe cinn a bhaineann le
 rialuithe airgeadais, a bhfuil a ndearadh dírithe go heisiach ar riosca
 an-íseal earráidí a áirithiú, ach a bhfuil sásraí rialaithe iomarcacha agus
 ródhochta mar thoradh orthu, ar feadh a bhfeictear.
 Rinneadh athbhreithniú ar na bunphrionsabail a
 bunaíodh leis na rialacha sin trí mheasúnú tionchair foirmiúil
 3. EILIMINTÍ DLÍ AN TOGRA
 1.1.
 Bunús dlí
 Comhtháthaítear sa phacáiste reachtach "Fís 2020",
 gníomhaíochtaí taighde agus nuálaíochta ar bhealach rianúil d'fhonn na cuspóirí
 beartais a bhaint amach.
 Beidh na rialacha maidir le rannpháirtíocht agus
 leathadh bunaithe ar na Teidil sa CFAE "Taighde" agus "Taighde
 agus forbairt theicneolaíoch agus an spás" (Airteagal 173, Airteagal 183
 agus Airteagal 188).
 1.2.
 Prionsabail na coimhdeachta agus na comhréireachta
 Ceapadh an pacáiste "Fís 2020" chun
 breisluach agus tionchar an AE a uasmhéadú, ag díriú ar chuspóirí agus
 gníomhaíochtaí nach féidir leis na Ballstáit a bhaint amach go héifeachtúil ag
 gníomhú dóibh féin. Tá na rialacha maidir le rannpháirtíocht agus leathadh
 dírithe ar chur chun feidhme an togra "Fís 2020" a éascú, agus
 dá bhrí sin beidh feidhm ag an anailís choimhdeach atá ann ar na rialacha.
 Déantar prionsabal na comhréireachta a shásamh sa
 mhéid is go n-áiritheoidh an simpliúchán agus an cuíchóiriú atá beartaithe nach
 ndéanfar ach an ghníomhaíocht AE is lú is gá chun na cuspóirí maidir le cur
 chun feidhme "Fís 2020" a bhaint amach.
 2011/0399 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 lena leagtar síos na rialacha maidir le
 rannpháirtíocht in "Fís 2020 – An Creatchlár um Thaighde agus
 Nuálaíocht (2014-2020)", agus na rialacha maidir leis na torthaí a
 leathadh
 (Téacs atá ábhartha maidir leis an LEE)
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar fheidhmiú an
 Aontais Eorpaigh ("CFAE"), agus go háirithe Airteagal 173 agus Airteagal 183,
 agus dara mír Airteagal 188 de,
 Ag féachaint don togra ón gCoimisiún Eorpach,
 Tar éis dóibh an dréachtghníomh reachtach a
 chur chuig na Parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa[3],
 Ag féachaint don tuairim ón gCúirt Iniúchóirí[4],
 Ag gníomhú dóibh i gcomhréir leis
 an ngnáthnós imeachta reachtach,
 De bharr an méid seo a leanas:
 (1)
 Glacadh "Fís 2020 – an Creatchlár um
 Thaighde agus Nuálaíocht (2014-2020)" (Fís 2020) le Rialachán [X] ó
 Pharlaimint na hEorpa agus ón gComhairle an [X] lena mbunaítear "Fís 2020
 – An Creatchlár um Thaighde agus Nuálaíocht"[5]. Ní foláir an Rialachán seo a
 chomhlánú le rialacha maidir le rannpháirtíocht agus leathadh.
 (2)
 Ba cheart Fís 2020 a chur chun feidhme d'fhonn
 rannchuidiú go díreach le ceannaireacht thionsclaíoch agus fás agus fostaíocht
 a chruthú san Eoraip, agus ba cheart go léireofaí ann fís straitéiseach na
 Teachtaireachta ón gCoimisiún an 6 Deireadh Fómhair 2010 chuig Parlaimint
 na hEorpa, an Chomhairle, Coiste Eacnamaíoch agus Sóisialta na hEorpa agus
 Coiste na Réigiún "Tionscnamh Suaitheanta de chuid Eoraip 2020 Aontas
 na Nuálaíochta"[6]
 ina ngeallann an Coimisiún rochtain na rannpháirtithe a shimpliú go mór.
 (3)
 Ba cheart d'Fhís 2020 tacú le Limistéar Eorpach
 Taighde a bhaint amach agus a fheidhmiú, ar limistéar é ina mbeidh taighdeoirí,
 eolas eolaíochta agus teicneolaíocht i saorchúrsaíocht, trí chomhar a neartú
 idir an tAontas agus na Ballstáit, go háirithe trí thacar de rialacha
 comhleanúnacha a chur i bhfeidhm.
 (4)
 Ba cheart a léiriú ar bhealach leordhóthanach sna
 rialacha maidir le rannpháirtíocht agus leathadh moltaí Pharlaimint na hEorpa,
 a ndéantar achoimre orthu sa "Tuarascáil maidir le cur chun feidhme na
 gcreatchlár taighde a shimpliú"[7],
 agus moltaí na Comhairle maidir le ceanglais riaracháin agus airgeadais na
 gcreatchlár taighde a shimpliú. Ba cheart do na rialacha leanúint leis na
 bearta simpliúcháin a cuireadh chun feidhme cheana féin faoi Threoir Uimh. 1982/2006/CE
 ó Pharlaimint na hEorpa agus ón gComhairle an 18 Nollaig 2006 maidir le Seachtú
 Creatchlár an Chomhphobail Eorpaigh le haghaidh taighde, forbartha,
 teicneolaíochta agus gníomhaíochtaí taispeántais (2007-2013)[8] agus dul chun cinn a dhéanamh
 maidir leis an ualach riaracháin do rannpháirtithe agus castacht na bhforálacha
 airgeadais a laghdú d'fhonn líon na n-earráidí airgeadais a laghdú. Ba cheart a
 chur san áireamh sna rialacha freisin ábhair imní agus moltaí ón bpobal taighde
 atá mar thoradh ar an díospóireacht a tionscnaíodh leis an Teachtaireacht ón
 gCoimisiún an 29 Aibreán 2010 chuig Parlaimint na hEorpa, an Chomhairle, Coiste
 Eacnamaíoch agus Sóisialta na hEorpa agus Coiste na Réigiún "Cur chun
 feidhme na gcreatchlár taighde a shimpliú",[9]
 agus an Páipéar Uaine a tháinig ina dhiaidh sin an 9 Feabhra 2011 "Ó
 dhúshláin go deiseanna: I dtreo comhchreata straitéisigh le haghaidh
 cistiúcháin an AE do thaighde agus nuálaíocht[10]".
 (5)
 Chun comhleanúnachas a áirithiú le cláir
 chistiúcháin eile de chuid an Aontais, ba cheart Fís 2020 a chur chun
 feidhme i gcomhréir le Rialachán (AE) Uimh. XX/XX ó Pharlaimint na hEorpa
 agus ón gComhairle an [...] maidir leis na rialacha airgeadais is infheidhme
 maidir le buiséad bliantúil an Aontais[11]
 agus i gcomhréir le Rialachán Tarmligthe (AE) ón gCoimisiún Uimh. X/X an
 [...] lena leasaítear na rialacha mionsonraithe maidir leis an Rialachán
 Airgeadais a chur chun feidhme[12].
 (6)
 Ba cheart cur chuige comhtháite a áirithiú tríd na
 gníomhaíochtaí a chumhdaítear leis an Seachtú Creatchlár le haghaidh taighde,
 an Creatchlár um Iomaíochas agus Nuálaíocht agus an Institiúid Eorpach um
 Nuálaíocht agus Teicneolaíocht chun go mbeidh sé níos éasca bheith
 rannpháirteach, chun tacar níos comhleanúnaí uirlisí a chruthú agus chun an
 tionchar eolaíoch agus eacnamaíoch a mhéadú agus dúbailt agus ilroinnt a
 sheachaint ag an am céanna. Ba cheart feidhm a bheith ag comhrialacha chun
 creat comhleanúnach a áirithiú a éascódh rannpháirtíocht i gcláir a fhaigheann
 ranníocaíocht airgeadais ón Aontas ó bhuiséad Fhís 2020, lena n-áirítear
 rannpháirtíocht i gcláir arna bainistiú ag Institiúid Eorpach um Nuálaíocht
 agus Teicneolaíocht, comhghnóthais nó aon struchtúr eile faoi Airteagal 187
 den CFAE nó rannpháirtíocht i gcláir a dhéanann na Ballstáit de bhun Airteagal 185
 den CFAE. Ba cheart, áfach, solúbthacht a áirithiú i ndáil le rialacha sonracha
 a ghlacadh nuair atá bonn cuí leo de bharr riachtanas sonrach na
 ngníomhaíochtaí éagsúla agus le toilleadh an Choimisiúin.
 (7)
 Ba cheart do ghníomhaíochtaí a thagann faoi raon
 feidhme an Rialacháin seo na cearta bunúsacha a urramú agus cloí leis na
 prionsabail atá luaite i gCairt um Chearta Bunúsacha an Aontais Eorpaigh go
 háirithe. Ba cheart na gníomhaíochtaí sin a bheith i gcomhréir le haon
 oibleagáid dhlithiúil agus le prionsabail eiticiúla, lena n-áirítear aon
 chineál bradaíola a sheachaint.
 (8)
 I gcomhréir le cuspóirí an chomhair idirnáisiúnta
 atá leagtha amach in Airteagal 180 agus Airteagal 186 den CFEA, ba
 cheart rannpháirtíocht eintiteas dlíthiúil atá bunaithe i dtríú tíortha agus
 rannpháirtíocht eagraíochtaí idirnáisiúnta a chur chun cinn. Ba cheart na rialacha
 sin a chur chun feidhme i gcomhréir leis na bearta a glacadh i gcomhréir le hAirteagal 75
 agus Airteagal 215 den CFAE agus i gcomhréir le dlí idirnáisiúnta. Ina
 theannta sin, ba cheart a chur san áireamh i gcur chun feidhme na rialacha sin,
 coinníollacha maidir le rannpháirtíocht eintitis an Aontais i gclár tríú
 tíortha.
 (9)
 Sna rialacha sin maidir le rannpháirtíocht agus
 leathadh, ba cheart foráil a dhéanamh maidir le creat cuimsitheach agus
 trédhearcach chun cur chun feidhme ar an mbealach is éifeachtúla is féidir a
 áirithiú, ag cur san áireamh an gá atá ag na rannpháirtithe ar fad, go háirithe
 fiontair bheaga agus mheánmhéide, le rochtain éasca trí nósanna imeachta
 simplithe. D'fhéadfaí an cúnamh airgeadais ón Aontas a sholáthar i bhfoirmeacha
 éagsúla.
 (10)
 Ba cheart láimhseáil sonraí rúnda agus faisnéis
 rúnaicmithe a rialú leis an reachtaíocht Aontais ar fad is ábhartha, lena
 n-áirítear rialacha inmheánacha na nInstitiúidí, amhail Treoir 2001/844/CE
 CEGC, Euratom ón gCoimisiún an 29 Samhain 2001 lena n‐áirítear a rialacha
 nós imeachta inmheánacha[13],
 ina leagtar síos na forálacha maidir le slándáil fhaisnéis rúnaicmithe an
 Aontais Eorpaigh.
 (11)
 Is gá na coinníollacha íosta le haghaidh
 rannpháirtíochta a bhunú, mar riail ghinearálta agus maidir le sonraíochtaí na
 ngníomhaíochtaí faoi Fhís 2020. Go háirithe, ba cheart rialacha a leagan
 síos maidir leis an líon rannpháirtithe agus an áit ina bhfuil siad bunaithe. I
 gcás gníomhaíochta gan rannpháirtíocht eintitis atá bunaithe i mBallstát, ba
 cheart dul i mbun na gcuspóirí atá leagtha amach in Airteagal 173 agus in Airteagal 179
 den CFAE a bhaint amach.
 (12)
 Is iomchuí téarmaí agus coinníollacha a bhunú
 maidir le cistiú an Aontais a sholáthar do rannpháirtithe i ngníomhaíochtaí
 faoi Fhís 2020. Chun castacht na rialaithe cistiúcháin atá ann cheana a laghdú
 agus chun go mbeadh solúbthacht níos mó ann i ndáil le cur chun feidhme an
 tionscadail, ba cheart córas simplithe um aisíocaíocht costais a ghlacadh ina
 n-úsáidfí cnapshuimeanna, rátaí comhréidh agus scála na gcostas aonaid ar
 bhealach ní b'fhearr. Ar mhaithe le simpliú, ba cheart ráta aonair
 aisíocaíochta a chur i bhfeidhm do gach cineál gníomhaíochta gan aon éagsúlú de
 réir an chineáil rannpháirtí.
 (13)
 Ba cheart aghaidh a thabhairt ar dhúshláin
 shonracha i réimse an taighde agus na nuálaíochta trí bhíthin cineálacha nua
 cistiúcháin amhail duaiseanna, soláthar réamhthráchtála agus soláthar poiblí
 réiteach nuálaíoch a bhfuil rialacha sonracha ag teastáil ina leith.
 (14)
 Chun cothrom iomaíochta a choimeád do gach gnóthas
 atá gníomhach sa mhargadh inmheánach, ba cheart cistiú a sholáthraítear trí
 Fhís 2020 a bheith i gcomhréir le rialacha Státchabhrach chun éifeachtacht
 caiteachais phoiblí a áirithiú agus chun saobhadh ar an margadh a chosc amhail
 cistiú príobháideach a bhrú amach, struchtúir neamhéifeachtacha margaidh a
 chruthú agus gnólachtaí neamhéifeachtúla a chaomhnú.
 (15)
 Ba cheart leasanna airgeadais an Aontais a chosaint
 le bearta comhréireacha le linn an timthrialla caiteachais.
 (16)
 Sásra tábhachtach cosanta atá sa Chiste um
 Ráthaíocht Rannpháirtithe arna bhunú faoi Rialachán Uimh. 1906/2006/CE ó
 Pharlaimint na hEorpa agus ón gComhairle an 18 Nollaig 2006 lena leagtar síos
 na rialacha maidir le rannpháirtíocht gnóthas, ionad taighde agus ollscoileanna
 i ngníomhaíochtaí faoin Seachtú Creatchlár agus maidir le leathadh torthaí
 taighde (2007-2013)[14]
 agus arna bhainistiú ag an gCoimisiún, agus maolaíonn sé ar na rioscaí a
 bhaineann leis na méideanna atá dlite agus nár aisíoc rannpháirtithe
 mainneachtana. Dá bhrí sin, ba cheart Ciste nua um Ráthaíocht Rannpháirtithe
 (an Ciste) a bhunú. Chun bainistiú níos éifeachtúla agus chun cumhdach níos
 fearr ar riosca na rannpháirtithe a áirithiú, ba cheart don Chiste
 gníomhaíochtaí a chumhdach faoin gclár a bunaíodh faoi Chinneadh Uimh. 1982/2006/CE,
 faoin gclár a bunaíodh le Cinneadh na Comhairle an 18 Nollaig 2006 maidir
 le Seachtú Creatchlár an Chomhphobail Eorpaigh do Fhuinneamh Adamhach (Euratom)
 maidir le taighde núicléach agus gníomhaíochtaí oiliúna (2007 go 2011)[15], faoin gclár a bunaíodh le
 Cinneadh na Comhairle [...] an X 2011 lena mbunaítear Creatchlár an
 Chomhphobail Eorpaigh do Fhuinneamh Adamhach (2012-2013) agus gníomhaíochtaí
 faoi Rialachán (AE) Uimh. XX/XX [Fís 2020] agus Rialachán (Euratom) Uimh. XX/XX
 ón gComhairle maidir le Clár Taighde agus Oiliúna an Chomhphobail Eorpaigh do
 Fhuinneamh Adamhach (2014-2018) a chomhlánaíonn Fís 2020, an Creatchlár um
 Thaighde agus Nuálaíocht [Euratom "Fís 2020"][16]. Níor cheart cláir arna
 mbainistiú ag eintitis seachas comhlachtaí an Aontais a chumhdach leis an gCiste.
 (17)
 Chun trédhearcacht a fheabhsú, ba cheart ainmneacha
 na saineolaithe a chuidigh leis an gCoimisiún nó le comhlachtaí cistiúcháin
 ábhartha i gcur i bhfeidhm an Rialacháin seo a fhoilsiú. I gcás ina mbeadh baol
 ann do shlándáil nó do shláine an tsaineolaí nó ina ndéanfaí dochar dá
 phríobháideacht, níor cheart don Choimisiún ná do na comhlachtaí cistiúcháin na
 hainmneacha sin a fhoilsiú.
 (18)
 Ba cheart sonraí pearsanta a bhaineann leis na
 saineolaithe a phróiseáil i gcomhréir le Rialachán (CE) Uimh. 45/2001 ó
 Pharlaimint na hEorpa agus ón gComhairle an 18 Nollaig 2000 maidir le daoine
 aonair a chosaint i ndáil le sonraí pearsanta á bpróiseáil ag na hinstitiúidí
 agus ag na comhlachtaí Comhphobail agus maidir le saorghluaiseacht sonraí dá
 leithéidí[17].
 (19)
 Ba cheart rialacha maidir le saothrú agus leathadh
 torthaí a leagan síos chun a áirithiú go ndéanann na rannpháirtithe na torthaí
 sin a chosaint, a shaothrú agus a leathadh de réir mar is iomchuí, go háirithe
 an fhéidearthacht maidir le breis coinníollacha saothraithe chun leasa
 straitéisigh na hEorpa.
 (20)
 Ar chúiseanna deimhneachta agus soiléireachta
 dlíthiúla ba cheart Rialachán (CE) Uimh. 1906/2006 a aisghairm.
 TAR ÉIS AN RIALACHÁN SEO A GHLACADH:
 Teideal I
 FORÁLACHA TOSAIGH
 Airteagal 1
 Ábhar agus raon feidhme
 1.
 Leagtar síos sa Rialachán seo rialacha sonracha
 maidir le rannpháirtíocht i ngníomhaíochtaí indíreacha a dhéantar faoi
 Rialachán (AE) Uimh. XX/XX ó Pharlaimint na hEorpa agus ón gComhairle [Fís 2020],
 lena n-áirítear rannpháirtíocht i ngníomhaíochtaí indíreacha arna gcistiú ag
 comhlachtaí cistiúcháin i gcomhréir le hAirteagal 9(2) den Rialachán sin.
 Leagtar síos sa Rialachán seo freisin na rialacha
 maidir le torthaí a leathadh.
 2.
 Faoi réir na rialacha sonraithe atá leagtha síos sa
 Rialachán seo, beidh feidhm ag rialacha ábhartha an Rialacháin (AE) Uimh. XX/2012
 ó Pharlaimint na hEorpa agus ón gComhairle [an Rialachán Airgeadais] agus
 Rialachán (AE) Uimh. XX/2012 ón gCoimisiún [an Rialachán Tarmligthe].
 3.
 Féadfaidh comhlacht cistiúcháin rialacha a bhunú
 nach ionann iad agus na rialacha atá leagtha síos sa Rialachán seo nó i
 Rialachán (AE) Uimh. XX/2012 [an Rialachán Airgeadais] má dhéantar foráil
 dó sin sa ghníomh bunaidh nó, faoi réir thoilleadh an Choimisiúin, má éilíonn a
 riachtanais shonracha oibriúcháin a leithéid.
 4.
 Ní bheidh feidhm ag an Rialachán seo maidir le
 gníomhaíochtaí díreacha arna ndéanamh ag an Airmheán Comhpháirteach Taighde.
 Airteagal 2
 Sainmhínithe
 5.
 Chun críocha an Rialacháin seo, tá feidhm ag na
 sainmhínithe seo a leanas:
 (1) ciallaíonn 'cearta rochtana' cearta
 chun torthaí nó réamheolas a úsáid faoi na téarmaí agus na coinníollacha arna
 leagan síos i gcomhréir leis an Rialachán seo;
 (2) ciallaíonn 'eintiteas cleamhnaithe'
 aon eintiteas dlíthiúil atá faoi rialú díreach nó indíreach rannpháirtí, nó
 faoin rialú díreach nó indíreach céanna leis an rannpháirtí, nó a rialaíonn
 rannpháirtí go díreach nó go hindíreach;
 (3) ciallaíonn 'tír ghaolmhar' tríú tír
 ar páirtí í sa chomhaontú idirnáisiúnta leis an Aontas, mar atá sainaitheanta
 in Airteagal 7 de Rialachán (AE) Uimh. XX/XX [Fís 2020];
 (4) ciallaíonn 'réamheolas' aon sonraí,
 saineolas agus/nó faiséis, is cuma cén cineál iad, mar aon le haon chearta
 amhail cearta maoine intleachtúla (i) atá i seilbh rannpháirtithe roimh dóibh
 aontú don ghníomhaíocht agus (ii) a shainaithníonn na rannpháirtithe i
 gcomhréir le hAirteagal 42;
 (5) ciallaíonn 'gníomh bunaidh' gníomh
 dlíthiúil arna ghlacadh ag institiúidí an Aontais i bhfoirm rialacháin,
 treorach nó cinnidh laistigh de bhrí Airteagal 288 den CFAE a
 sholáthraíonn bonn dlíthiúil don ghníomhaíocht;
 (6) ciallaíonn 'gníomhaíocht comhordaithe
 agus tacaíochta' gníomhaíocht ina bhfuil bearta tionlacain amhail leathadh,
 ardú feasachta agus cumarsáid, líonrú, seirbhísí comhordaithe nó tacaíochta,
 idirphléití beartais agus freachnaimh agus staidéir foghlama fhrithpháirteacha,
 lena n-áirítear staidéir deartha le haghaidh bonneagair nua;
 (7) ciallaíonn 'leathadh' nochtadh
 poiblí na dtorthaí trí mheán iomchuí ar bith (seachas nochtadh mar thoradh ar
 na torthaí a chosaint nó a shaothrú), lena n-áirítear trí na torthaí a fhoilsiú
 i meán ar bith;
 (8) ciallaíonn 'comhlacht cistiúcháin'
 comhlacht nó údarás, seachas an Coimisiún, a chuireann an Coimisiún de chúram
 orthu cúraimí maidir leis an mbuiséad a chur chun feidhme i gcomhréir le hAirteagal 9(2)
 de Rialachán (AE) Uimh. XX/XX [Fís 2020];
 (9) ciallaíonn 'eagraíocht idirnáisiúnta um
 leas Eorpach' eagraíocht idirnáisiúnta, ar Ballstáit nó tíortha gaolmhara
 tromlach a ball, agus a bhfuil sé mar phríomhchuspóir aici comhar eolaíoch agus
 teicneolaíoch a chur chun cinn san Eoraip;
 (10) ciallaíonn 'eintiteas dlíthiúil' gnóthais,
 ionaid taighde agus ollscoileanna a áiríonn aon duine nádúrtha, nó aon duine
 dlithiúil arna chruthú faoin dlí náisiúnta, faoi dhlí an Aontais nó faoi dhlí
 idirnáisiúnta, a bhfuil pearsantacht dhlíthiúil aige agus a fhéadfaidh, ag
 gníomhú dó ar a cheann féin, cearta a fheidhmiú agus a bheith faoi réir
 oibleagáidí;
 (11) ciallaíonn 'rannpháirtí' aon
 eintiteas dlíthiúil a dhéanann gníomhaíocht nó cuid de ghníomhaíocht faoi
 Rialachán (AE) Uimh. XX/XX [Fís 2020] a bhfuil cearta agus
 oibleagáidí aige i ndáil leis an Aontas nó le comhlacht cistiúcháin eile faoi
 théarmaí an Rialacháin seo;
 (12) ciallaíonn 'gníomhaíocht chun clár a
 chomhchistiú' gníomhaíocht arna cistiú trí dheontas a bhfuil sé mar
 phríomhchuspóir aige glaonna nó cláir aonair arna gcistiú ag eintitis, seachas
 comhlachtaí Aontais, a bhainistíonn cláir taighde agus nuálaíochta a
 fhorlíonadh.
 (13) ciallaíonn 'soláthar réamhthráchtála'
 soláthar seirbhísí taighde agus forbartha a mbaineann roinnt riosca-sochair
 faoi dhálaí margaidh leo, agus forbairt iomaíoch i gcéimeanna, i gcás ina
 bhfuil céim an taighde agus na forbartha á scaradh ó úsáid líonta tráchtála
 táirgí deiridh;
 (14) ciallaíonn 'soláthar poiblí réiteach
 nuálaíoch' soláthar i gcás ina bhfeidhmíonn údaráis chonarthacha mar
 chustaiméir seolta le haghaidh earraí nó seirbhísí nuálaíocha nach bhfuil ar
 fáil fós ar bhonn tráchtála ar mhórscála, agus féadfar tástáil chomhlíontachta
 a áireamh leis sin;
 (15) ciallaíonn 'torthaí' aon sonraí,
 eolas agus faisnéis, is cuma cén cineál iad agus is cuma an féidir iad a
 chosaint nó nach féidir, a ghintear sa ghníomhaíocht mar aon le haon cearta atá
 ag gabháil leo, lena n-áirítear cearta maoine intleachtúla;
 (16) ciallaíonn 'clár oibre' an
 doiciméad a ghlacann an Coimisiún chun an clár sonrach a chur chun feidhme i
 gcomhréir le hAirteagal 5 de Chinneadh Uimh. XX/XX/AE ón gComhairle
 [Clár sonrach "Fís 2020"];
 (17) Ciallaíonn 'plean oibre' an
 doiciméad atá cosúil le clár oibre an Choimisiún arna ghlacadh ag comhlachtaí
 cistiúcháin chuirtear de chúram orthu Fís 2020 a chur chun feidhme i
 bpáirt i gcomhréir le hAirteagal 9(2) de Rialachán (AE) Uimh. XX/XX [Fís 2020].
 6.
 Chun críocha phointe (2) de mhír 1, is féidir an
 rialú bheith de réir aon cheann de na cineálacha rialaithe atá leagtha amach in
 Airteagal 7.
 7.
 Chun críocha an Rialacháin seo, beidh eintiteas
 nach bhfuil pearsantacht dhlíthiúil aige faoin dlí náisiúnta is infheidhme
 comhshamhlaithe le heintiteas dlíthiúil ar choinníoll go gcomhlíontar na
 coinníollacha atá leagtha amach i Rialachán (AE) Uimh. XX/2012 [an
 Rialachán Airgeadais].
 8.
 Chun críocha an Rialacháin seo, ní mheasfar gur
 comhlachtaí cistiúcháin iad faighteoirí deontais.
 9.
 Chun críocha phointe (12) de mhír 1, féadfar a
 áireamh sna gníomhaíochtaí, gníomhaíochtaí comhlántachta amhail líonrú agus
 comhordú idir cláir i dtíortha éagsúla;
 Airteagal 3
 Rúndacht
 Faoi réir na gcoinníollacha arna mbunú sna
 comhaontuithe, cinntí nó conarthaí cur chun feidhme, aon sonraí, eolas nó
 faisnéis a luaitear a bheith rúnda i gcomhthéacs gníomhaíochta, coinneofar
 rúnda é, ag cur san áireamh aon rialacha maidir le cosaint na faisnéise
 rúnaicmithe.
 Airteagal 4
 Faisnéis atá le cur ar fáil
 1.
 Gan dochar d'Airteagal 3, cuirfidh an
 Coimisiún ar fáil d'institiúidí agus comhlachtaí an Aontais agus d'aon
 Bhallstát nó tír ghaolmhar, nuair a iarrfar amhlaidh, aon fhaisnéis úsáideach
 atá ina sheilbh aige maidir le torthaí rannpháirtí a fuair cistiú ón Aontas, ar
 choinníoll go gcomhlíontar na coinníollacha seo a leanas:
 (a)
 go bhfuil an fhaisnéis lena mbaineann ábhartha
 maidir le beartas poiblí;
 (b)
 nár sholáthar na rannpháirtithe cúiseanna fónta
 leordhóthanacha chun an fhaisnéis lena mbaineann a choinneáil siar.
 I gcás gníomhaíochtaí faoin ngníomhaíocht
 'Sochaithe slána' laistigh den chuspóir sonrach 'Sochaithe cuimsitheacha,
 nuálaíocha agus slána', féadfaidh an Coimisiún aon fhaisnéis úsáideach atá ina
 sheilbh aige a chur ar fáil d'institiúidí nó comhlachtaí an Aontais nó
 d'údaráis náisiúnta na mBallstát maidir le torthaí rannpháirtí a fuair cistiú
 ón Aontas.
 2.
 Ní mheasfar go n-aistreofar aon chearta nó
 oibleagáidí de chuid an Choimisiúin ná na rannpháirtithe chuig an bhfaighteoirí
 leis an bhfaisnéis a chuirfear ar fáil de bhun mhír 1. Mar sin féin,
 láimhseálfaidh an faighteoir an fhaisnéis sin mar fhaisnéis rúnda ach amháin má
 phoiblítear é nó má chuireann na rannpháirtithe ar fáil go poiblí é, nó má
 cuireadh in iúl don Choimisiún é gan srianta maidir le rúndacht. Beidh feidhm
 ag rialacha an Choimisiúin maidir le slándáil i ndáil le faisnéis rúnaicmithe.
 Teideal II
 RIALACHA MAIDIR LE RANNPHÁIRTÍOCHT
 Caibidil I
 FORÁLACHA GINEARÁLTA
 Airteagal 5
 Cineálacha cistiúcháin
 I gcomhréir le hAirteagal 10
 de Rialachán (AE) XX/2012 [Fís 2020], féadfaidh cineál amháin cistiúcháin
 nó níos mó dá bhforáiltear i Rialachán (AE) Uimh. XX/2012 [an Rialachán
 Airgeadais] a bheith ann, go háirithe deontais, duaiseanna, soláthar ionstraimí
 airgeadais.
 Airteagal 6
 Eintitis
 dhlíthiúla is féidir a bheith rannpháirteach i ngníomhaíochtaí
 1.
 Féadfaidh aon eintiteas dlíthiúil, beag beann ar
 áit a bhunaithe, agus aon eagraíocht idirnáisiúnta bheith rannpháirteach i
 ngníomhaíocht ar choinníoll go gcomhlíontar na coinníollacha atá leagtha síos
 sa Rialachán seo mar aon le haon choinníollacha a leagtar síos sa chlár oibre
 nó sa phlean oibre ábhartha.
 2.
 Féadfaidh an clár oibre ábhartha rannpháirtíocht
 eintiteas dlíthiúil i bhFís 2020, nó codanna de, a shrianadh más eintitis
 dhlíthiúla iad atá bunaithe i dtríú tíortha ina meastar gur chun dochar
 leasanna an Aontais atá rannpháirtíocht eintiteas dlíthiúil ó na Ballstáit i
 gcláir taighde agus nuálaíochta an tríú tír.
 3.
 Féadfaidh an clár oibre nó an plean oibre ábhartha
 eintitis nach bhfuil in ann ráthaíochtaí sásúla slándála a sholáthar, lena
 n-áirítear ráthaíochtaí maidir le himréiteach slándála, a eisiamh má tá bonn
 leis ar chúiseanna slándála.
 4.
 Féadfaidh an tAirmheán Comhpháirteach Taighde
 bheith rannpháirteach i ngníomhaíochtaí leis na cearta agus na hoibleagáidí
 céanna le heintiteas dlíthiúil atá bunaithe i mBallstát.
 Airteagal 7
 Neamhspleáchas
 1.
 Measfar go bhfuil dhá eintiteas dhlíthiúla
 neamhspleách ar a chéile i gcás nach bhfuil ceachtar acu faoi rialú díreach nó
 indíreach an eintitis eile nó faoin rialú díreach nó indíreach céanna leis an
 eintiteas eile.
 2.
 Chun críocha mhír 1, féadfaidh ceachtar den dá
 chineál rialaithe seo a bheith ann:
 (a)
 seilbh dhíreach nó indíreach ar níos mó ná
 50 % de luach ainmniúil an scairchaipitil eisithe san eintiteas dlíthiúil
 lena mbaineann, nó tromlach chearta vótála na scairshealbhóirí nó chomhlacha an
 eintitis sin;
 (b)
 seilbh dhíreach nó indíreach, i bhfírinne nó i
 ndlí, ar chumhachtaí cinnteoireachta san eintiteas dlíthiúil lena mbaineann.
 3.
 Mar sin féin, ní mheasfar gur ionann na caidrimh
 seo a leanas idir eintitis dhlíthiúla agus caidrimh rialaithe:
 (c)
 seilbh dhíreach nó indíreach ar níos mó ná 50 % de
 luach ainmniúil an scairchaipitil eisithe nó tromlach chearta vótál na
 scairshealbhóirí nó na gcomhlach a bheith ag an corparáid infheistíochta poiblí
 chéanna, an t‐infheisteoir institiúideach céanna nó an chuideachta
 caipitil fiontair chéanna;
 (d)
 úinéireacht ag an gcomhlacht poiblí céanna ar na
 heintitis dhlíthiúla, nó déanann an comhlacht poiblí céanna maoirseacht orthu.
 Caibidil II
 DEONTAIS
 ROINN I
 NÓS IMEACHTA UM DHÁMHACHTAIN
 Airteagal 8
 Coinníollacha le haghaidh
 rannpháirtíochta
 1.
 Beidh feidhm ag na coinníollacha íosta seo a
 leanas:
 (a)
 beidh ar a laghad trí eintiteas dhlíthiúla
 rannpháirteach i ngníomhaíocht;
 (b)
 beidh gach ceann den trí eintiteas sin bunaithe i
 mBallstát nó i dtír ghaolmhar;
 (c)
 ní bheidh dhá ceann as na trí eintiteas bunaithe sa
 Bhallstát céanna nó sa tír ghaolmhar chéanna;
 (d)
 beidh na trí eintitis dhlíthiúla neamhspleách ar a
 chéile laistigh de bhrí Airteagal 7.
 2.
 Chun críocha mhír 1, i gcás inarb é an tAirmheán
 Comhpháirteach Taighde, nó eagraíocht idirnáisiúnta um leas Eorpach, nó
 eintiteas arna chruthú faoi dhlí an Aontais ceann de na rannpháirtithe, measfar
 go bhfuil sé bunaithe i mBallstát nó i dtír ghaolmhar seachas Ballstát nó tír
 ghaolmhar ina bhfuil rannpháirtí sa ghníomhaíocht chéanna bunaithe.
 3.
 De mhaolú ar mhír 1, i gcás gníomhaíochta taighde
 'ar theorainneacha an eolais' a dhéanann an Chomhairle Eorpach um Thaighde,
 ionstraim FBManna, gníomhaíochtaí chun clár a chomhchistiú agus i gcásanna a
 bhfuil bonn leo agus a ndéantar foráil dóibh sa chlár oibre nó sa phlean oibre,
 is í an choinníoll íosta rannpháirtíocht eintitis dhlíthiúil amháin atá
 bunaithe i mBallstát nó i dtír ghaolmhar.
 4.
 De mhaolú ar mhír 1, i gcás gníomhaíochtaí
 comhordaithe agus tacaíochta agus gníomhaíochtaí oiliúna agus soghluaiseachta,
 is í an choinníoll íosta rannpháirtíocht eintitis dhlíthiúil amháin.
 5.
 Féadfaidh cláir oibre nó pleananna oibre foráil a
 dhéanamh maidir le breis coinníollacha de réir ceanglas sonrach beartais nó de
 réir an chineáil gníomhaíochta nó chuspóirí na gníomhaíochta, lena n-áirítear inter
 alia coinníollacha maidir le líon na rannpháirtithe, an cineál rannpháirtí
 agus an áit ina bhfuil siad bunaithe.
 Airteagal 9
 Incháilitheacht le haghaidh
 cistiúcháin
 1.
 Tá na rannpháirtithe seo a leanas incháilithe le haghaidh
 cistiúcháin ón Aontas:
 (a)
 eintiteas dlíthiúil ar bith arna bhunú i mBallstát
 nó i dtír ghaolmhar, nó arna chruthú faoi dhlí an Aontais;
 (b)
 aon eagraíocht idirnáisiúnta um leas Eorpach;
 (c)
 aon eintiteas dlíthiúil arna bhunú i dtríú tír arna
 sonrú sa chlár oibre.
 2.
 I gcás eagraíochta idirnáisiúnta rannpháirtí, nó i
 gcás eintitis dhlíthiúil rannpháirtigh atá bunaithe i dtríú tír, nach bhfuil
 ceachtar acu incháilithe le haghaidh cistiúcháin de réir mhír 1, féadtar cistiú
 ón Aontas a dheonú ar choinníoll go gcomhlíontar ceann amháin ar a laghad de na
 coinníollacha seo a leanas:
 (a)
 meastar go bhfuil rannpháirtíocht riachtanach chun
 go ndéanfaidh an Coimisiún nó an comhlacht cistiúcháin ábhartha an
 ghníomhaíocht;
 (b)
 déantar foráil maidir leis an gcistiú sin faoi
 chomhaontú déthaobhach eolaíoch agus teicneolaíoch nó faoi aon shocrú eile idir
 an tAontas agus an eagraíocht idirnáisiúnta nó, i gcás eintiteas atá bunaithe i
 dtríú tíortha, idir an tAontas agus an tír ina bhfuil an t-eintiteas dlíthiúil
 bunaithe.
 Airteagal 10
 Glaonna ar thograí
 Gan dochar do na cásanna eile dá bhforáiltear
 i Rialachán (AE) Uimh. XX/2012 [an Rialachán Airgeadais] agus i Rialachán
 (AE) Uimh. XX/2012 [an Rialachán Tarmligthe], ní eiseofar glaonna ar
 thograí i ndáil le gníomhaíochtaí comhordaithe agus tacaíochta ná
 gníomhaíochtaí chun clár a chomhchistiú a dhéanfaidh eintitis dhlíthiúla arna
 sainaithint sna cláir oibre, ar choinníoll nach dtagann an ghníomhaíocht faoi
 raon feidhme glao ar thograí.
 Airteagal 11
 Glaonna coiteanna i gcomhar le tríú
 tíortha nó le heagraíochtaí idirnáisiúnta
 1.
 Féadfar glaonna coiteanna ar thograí i gcomhar le
 tríú tíortha nó lena n-eagraíochtaí agus gníomhaireachtaí eolaíocha agus
 teicneolaíocha nó le heagraíochtaí idirnáisiúnta a sheoladh chun comhchistiú a
 dhéanamh ar ghníomhaíochtaí. Déanfar tograí a mheas agus a roghnú trí bhíthin
 nósanna imeachta coiteanna meastóireachta agus roghnúcháin a chinnfear.
 Áiritheoidh na nósanna imeachta meastóireachta agus roghnúcháin sin go
 gcomhlíonfar na prionsabail atá leagtha amach i dTeideal VI de Rialachán
 (AE) XX/2012 [an Rialachán Airgeadais] agus bainfidh grúpa cothrom de
 shaineolaithe neamhspleácha arna gceapadh ag gach páirtí leis.
 2.
 Tabharfaidh eintitis dhlíthiúla a fhaigheann cistiú
 ón Aontas comhaontú deontais i gcrích leis an Aontas nó leis an gcomhlacht
 cistiúcháin ábhartha. Áireofar sa chomhaontú deontais sin cur síos ar an obair
 atá le déanamh ag na rannpháirtithe sin agus ag na heintitis dhlíthiúla
 rannpháirteacha ó na tríú tíortha lena mbaineann.
 3.
 Tabharfaidh eintitis dhlíthiúla a fhaigheann cistiú
 ón Aontas comhaontú comhordaithe i gcrích leis an heintitis dhlíthiúla
 rannpháirteacha a fhaigheann cistiú ó na tríú tíortha ábhartha nó ó
 eagraíochtaí idirnáisiúnta.
 Airteagal 12
 Tograí
 1.
 Nuair is iomchuí, áireofar sna tograí dréachtphlean
 chun na torthaí a shaothrú agus a leathadh.
 2.
 Áireofar in aon togra maidir le gaschealla suthacha
 daonna, de réir mar is iomchuí, sonraí faoi bhearta ceadúnaithe agus rialaithe
 a ghlacfaidh údaráis inniúla na mBallstát mar aon le sonraí faoi na
 formheasanna eiticiúla a sholáthrófar. Maidir le díorthú na ngascheall suthach
 daonna, beidh institiúidí, eagraíochtaí agus taighdeoirí faoi réir ceadúnú agus
 rialú dian i gcomhréir le creat dlíthiúil na mBallstát lena mbaineann.
 3.
 Féadfar togra atá ag teacht salach ar phrionsabail
 eiticiúla nó ar aon reachtaíocht is infheidhme, nó togra nach gcomhlíonann na
 coinníollacha atá leagtha amach i gCinneadh Uimh. XX/XX/AE [an clár
 sonrach], sa chlár oibre nó sa phlean oibre nó sa ghlao ar thograí, féadfar an
 togra sin a eisiamh ó na nósanna imeachta meastóireachta, roghnúcháin agus
 dámhachtana tráth ar bith.
 Airteagal 13
 Athbhreithniú
 eitice
 Déanfaidh an Coimisiún athbhreithnithe eitice
 ar bhonn córasach i ndáil le tograí a mbaineann ceisteanna eiticiúla leo.
 Fíorófar san athbhreithniú sin go bhfuil prionsabail eiticiúla agus
 reachtaíocht á n-urramú agus, i gcás taighde arna dhéanamh lasmuigh den Aontas,
 go gceadófaí an taighde céanna a dhéanamh i mBallstát.
 Airteagal 14
 Critéir roghnúcháin agus dámhachtana
 1.
 Déanfar na tograí a chuirfear isteach a mheas ar
 bhonn na gcritéar dámhachtana seo a leanas:
 (a)
 sainiúlacht;
 (b)
 tionchar;,
 (c)
 cáilíocht agus éifeachtúlacht an chur chun feidhme.
 2.
 Beidh feidhm ag critéar amháin 'sainiúlacht' i gcás
 tograí maidir le gníomhaíochtaí 'ar theorainneacha an eolais' a dhéanann an
 Chomhairle Eorpach um Thaighde.
 3.
 Leagfar síos sa chlár oibre nó sa phlean oibre
 breis sonraí maidir le cur i bhfeidhm na gcritéar dámhachtana atá leagtha síos
 i mír 1, agus sonrófar ann ualuithe agus tairsigh.
 4.
 Déanfar tograí a rangú de réir na dtorthaí
 meastóireachta. Déanfar an roghnúchán ar bhonn an rangaithe sin.
 5.
 Fíoróidh an Coimisiún nó an comhlacht cistiúcháin
 ábhartha an acmhainn airgeadais roimh ré i gcás comhordaitheoirí amháin nuair
 is ionann an cistiú atá á iarraidh ar an Aontas don ghníomhaíocht agus
 EUR 500 000, nó nuair is mó ná sin é, ach amháin i gcás ina bhfuil
 forais amhrais ann, de réir na faisnéise atá ar fáil, maidir le hacmhainn
 airgeadais an chomhordaitheora nó rannpháirtithe eile.
 6.
 Ní fhíorófar an acmhainn airgeadais d'eintitis
 dhlíthiúla a ráthaíonn Ballstát nó tír ghaolmhar a n-inmharthanacht nó
 d'ardionaid oideachais nó d'ionaid mheánoideachas.
 Airteagal 15
 An nós imeachta athbhreithnithe ar
 mheastóireacht
 1.
 Cuirfidh an Coimisiún nó an comhlacht cistiúcháin
 ábhartha nós imeachta athbhreithnithe ar mheastóireacht ar fáil d'iarratasóirí
 a mheasann nár rinneadh an mheastóireacht ar a dtogra i gcomhréir leis na
 nósanna imeachta atá leagtha amach san rialacha seo, sa chlár oibre nó plean
 oibre ábhartha agus sa ghlao ar thograí.
 2.
 Bainfidh iarratas ar athbhreithniú le togra ar
 leith, agus cuirfidh comhordaitheoir an togra isteach é laistigh de 30 lá ón
 dáta a chuireann an Coimisiún nó an comhlacht cistiúcháin ábhartha an
 comhordaitheoir ar an eolas faoi thorthaí na meastóireachta.
 3.
 Is é an Coimisiún nó an comhlacht cistiúcháin
 ábhartha a bheidh freagrach as an iarratas sin a scrúdú. Ní chumhdóidh an
 scrúdú sin ach gnéithe na meastóireachta a bhaineann le nós imeachta, agus ní
 chumhdóidh sé fiúntas an togra.
 4.
 Soláthróidh coiste athbhreithnithe ar
 mheastóireacht ar a bhfuil foireann ón gCoimisiún nó foireann ón gcomhlacht
 cistiúcháin ábhartha tuairim ar ghnéithe nós imeachta an phróisis
 mheastóireachta. Oifigeach ón gCoimisiún nó ón gcomhlacht cistiúcháin ábhartha
 a bheidh ina chathaoirleach air, ó roinn nach é an roinn atá freagrach as an
 nglao ar thograí. D'fhéadfadh an coiste ceann acu seo a leanas a mholadh:
 (a)
 athmheastóireacht a dhéanamh ar an togra;
 (b)
 an chéad tuairim a dhearbhú.
 5.
 Ar bhonn an mholta sin, glacfaidh an Coimisiún nó
 an comhlacht cistiúcháin ábhartha Cinneadh agus cuirfear in iúl do
 chomhordaitheoir an togra é.
 6.
 Ní chuirfidh an nós imeachta athbhreithnithe moill
 ar phróiseas roghnúcháin na dtograí nach ábhar na n-iarratas ar athbhreithniú
 na tograí sin.
 7.
 Ní chuirfidh an nós imeachta athbhreithnithe bac ar
 aon ghníomhaíocht eile a ghlacfaidh an rannpháirtí i gcomhréir le dlí an
 Aontais.
 Airteagal 16
 Comhaontú deontais
 1.
 Rachaidh an Coimisiún nó an comhlacht cistiúcháin
 ábhartha i mbun comhaontú deontais leis na rannpháirtithe.
 2.
 Bunófar leis an gcomhaontú deontais cearta agus
 oibleagáidí na rannpháirtithe, an Choimisiúin nó comhlachtaí cistiúcháin
 ábhartha. Bunófar leis freisin cearta agus oibleagáidí na n-eintiteas dlíthiúil
 ar rannpháirtithe iad le linn chur chun feidhme na gníomhaíochta.
 3.
 Féadfar cearta agus oibleagáidí na rannpháirtithe a
 bhunú maidir le cearta rochtana, saothrú agus leathadh, sa bhreis orthu sin atá
 leagtha síos sa Rialachán seo.
 4.
 Léireoidh an comhaontú deontais, nuair is iomchuí,
 na prionsabail ghinearálta atá leagtha síos sa Mholadh ón gCoimisiún ar an
 gCairt Eorpach do Thaighdeoirí agus an Cód Iompair maidir le Taighdeoirí a
 earcú[18].
 5.
 Beidh san áireamh sa chomhaontú deontais, nuair is
 iomchuí, forálacha a áirithíonn go n-urramófar prionsabail eiticiúla, lena
 n-áirítear trí bhord neamhspleách eitice a bhunú chomh maith le ceart an
 Choimisiúin chun iniúchadh eitice a dhéanamh.
 6.
 Féadfaidh deontais shonracha le haghaidh
 gníomhaíochtaí bheith mar chuid de chreat comhpháirtíochta de réir fhorálacha
 Rialachán (AE) Uimh. XX/2012 [an Rialachán Airgeadais] agus Rialachán (AE)
 Uimh. [an Rialachán Tarmligthe].
 Airteagal 17
 Cinntí deontais
 I gcás inarb iomchuí, féadfaidh an Coimisiún,
 i gcomhréir le hAirteagal X de Rialachán (AE) Uimh. XX/2012 [an
 Rialachán Airgeadais], nó an comhlacht cistiúcháin ábhartha cinntí deontais a
 ghlacadh seachas dul i mbun comhaontuithe deontais. Beidh feidhm ag forálacha
 an Rialacháin seo a thagraíonn do chomhaontuithe deontais mutatis mutandis.
 Airteagal 18
 Córas leictreonach slán
 Féadfaidh an Coimisiún nó an comhlacht
 cistiúcháin ábhartha córas leictreonach slán a bhunú le haghaidh malartuithe
 leis na rannpháirtithe. Measfar gur bundoiciméad an doiciméad a chuirfear
 isteach tríd an gcóras seo, lena n-áirítear comhaontuithe deontais, i gcás ina
 n‐úsáidfear comhartha aitheantais úsáide agus pasfhocal ionadaí an
 rannpháirtí. An comhartha aitheantais a bheidh ag teastáil is ea síniú ar an
 doiciméad lena mbaineann.
 ROINN II
 CUR CHUN FEIDHME
 Airteagal 19
 An ghníomhaíocht a chur chun feidhme
 1.
 Cuirfidh na rannpháirtithe an ghníomhaíocht chun
 feidhme i gcomhréir leis na coinníollacha agus na hoibleagáidí atá leagtha
 amach sa Rialachán seo, Rialachán (AE) Uimh. XX/2012 [an Rialachán
 Airgeadais], Rialachán (AE) Uimh. [an Rialachán Tarmligthe],
 Cinneadh (AE) Uimh. XX/XX [an clár sonrach], an clár oibre nó an
 plean oibre, an glao ar thograí agus an comhaontú deontais.
 2.
 Ní dhéanfaidh na rannpháirtithe aon ghealltaí nach
 bhfuil ag teacht leis an gcomhaontú deontais. I gcás nach gcomhlíonann an
 rannpháirtí a oibleagáidí maidir le cur chun feidhme teicniúil na
 gníomhaíochta, comhlíonfaidh rannpháirtithe eile na hoibleagáidí gan aon bhreis
 chistiúcháin ón Aontas ach amháin má bhaineann an Coimisiún nó comhlacht
 cistiúcháin an oibleagáid sin uathu. Beidh freagracht airgeadais gach
 rannpháirtí teoranta dá fhiacha féin, faoi réir na bhforálacha a bhaineann leis
 an gCiste. Áiritheoidh na rannpháirtithe go gcuirfear an Coimisiún nó an
 comhlacht cistiúcháin ar an eolas faoi imeacht a d'fhéadfadh difear a dhéanamh
 do chur chun feidhme na gníomhaíochta nó leasanna an Aontais.
 3.
 Cuirfidh na rannpháirtithe an ghníomhaíocht chun
 feidhme agus déanfaidh siad na bearta réasúnta ar fad is gá chuige sin. Beidh
 na hacmhainní cuí acu nuair is gá chun an ghníomhaíocht a dhéanamh. I gcás ina
 bhfuil gá leis chun an ghníomhaíocht a chur chun feidhme, féadfaidh siad glaoch
 ar thríú páirtithe, lena n-áirítear fochonraitheoirí, chun gnéithe áirithe den
 ghníomhaíocht a dhéanamh nó féadfaidh siad na hacmhainní a chuireann tríú
 páirtí ar fáil trí mheán ranníocaíochtaí comhchineáil a úsáid de réir na
 gcoinníollacha atá leagtha amach sa chomhaontú deontais. Beidh an fhreagracht
 iomlán ar an rannpháirtí i leith an Choimisiúin nó an chomhlachta cistiúcháin
 ábhartha agus i leith na rannpháirtithe eile i dtaobh an obair atá le déanamh.
 4.
 Beidh dámhachtain fochonarthaí chun gnéithe áirithe
 na gníomhaíochta a dhéanamh teoranta do chásanna dá bhforáiltear sa chomhaontú
 deontais.
 5.
 Féadfaidh tríú páirtithe nach fochonraitheoirí iad
 cuid d'obair rannpháirtí a dhéanamh faoin ngníomhaíocht, ar choinníoll go
 sainaithnítear an tríú páirtí agus an obair atá le déanamh sa chomhaontú
 deontais.
 D'fhéadfadh na costais a thabhaíonn na tríú
 páirtithe sin a bheith incháilithe má chomhlíonann an tríú páirtí na
 coinníollacha seo a leanas:
 (a)
 go mbeadh sé incháilithe do chistiú, dá mba
 rannpháirtí é;
 (b)
 gur eintiteas cleamhnaithe é nó go bhfuil ceangal
 aige le rannpháirtí faoi chuimsiú struchtúir dhlíthiúil a chumhdaíonn
 comhoibriú nach bhfuil teoranta don tionscadal;
 (c)
 go sonraítear sa chomhaontú deontais é;
 (d)
 go gcloíonn sé leis na rialacha is infheidhme
 maidir leis an rannpháirtí faoin gcomhaontú deontais maidir le hincháilitheacht
 costas agus rialú ar chaiteachas.
 6.
 Féadfaidh tríú páirtithe freisin acmhainní a chur
 ar fáil do rannpháirtí trí bhíthin ranníocaíochtaí comhchineáil leis an
 ngníomhaíocht. Tá costais arna dtabhú ag tríú páirtithe i ndáil lena
 ranníocaíochtaí comhchineáil a dhéantar saor in aisce, incháilithe do mhaoiniú
 ar choinníoll go gcomhlíonann siad na coinníollacha arna mbunú sa chomhaontú
 deontais.
 7.
 Féadfaidh tacaíocht airgeadais do thríú páirtithe
 bheith mar chuid den ghníomhaíocht faoi na coinníollacha arna mbunú i Rialachán
 (AE) Uimh. XX/2012 [an Rialachán Airgeadais] agus Rialachán (AE) Uimh. XX/2012
 [an Rialachán Tarmligthe]. Féadfar dul thar na méideanna dá dtagraítear in Airteagal [127(2)(c)]
 de Rialachán (AE) XX/2012 [an Rialachán Airgeadais] nuair is gá chun cuspóirí
 gníomhaíochta a bhaint amach.
 8.
 Maidir leis an ngníomhaíocht arna déanamh ag
 rannpháirtithe ar údaráis chonarthacha iad laistigh de bhrí Threoir 2004/17/CE[19], Threoir 2004/18/CE[20] agus Threoir 2009/80/CE[21] ó Pharlaimint na hEorpa agus
 ón gComhairle, d'fhéadfadh soláthar réamhthráchtála agus soláthar réiteach
 nuálaíoch a bheith mar phríomhaidhm acu nó mar chuid dá n-aidhm, nuair a
 dhéantar foráil dó sin i gclár oibre nó i bplean oibre agus nuair atá a
 éilítear a leithéid do chur chun feidhme na gníomhaíochta. Sa chás sin, beidh
 feidhm ag na rialacha atá leagtha amach in Airteagal 35(2) agus in Airteagal 49(2)
 agus (3) maidir leis na nósanna imeachta soláthair a dhéanann na
 rannpháirtithe.
 9.
 Comhlíonfaidh na rannpháirtithe an reachtaíocht
 náisiúnta, na rialacháin agus na rialacha eiticiúla sna tíortha ina ndéanfar an
 ghníomhaíocht. I gcás inarb iomchuí, déanfaidh na rannpháirtithe formheas na
 gcoistí eitice ábhartha náisiúnta nó áitiúla sula gcuirfear tús leis an
 ngníomhaíocht.
 10.
 Déanfar aon obair a bhaineann le hainmhithe i
 gcomhréir le hAirteagal 13 den CFAE agus comhlíonfaidh sé an ceanglas
 maidir le húsáid ainmhithe chun críocha eolaíocha a ionadú, a laghdú agus a
 athmhúnlú i gcomhréir le reachtaíocht an Aontais agus go háirithe le
 Treoir 2010/63/AE ó Pharlaimint na hEorpa agus ón gComhairle[22].
 Airteagal 20
 Cuibhreannas
 1.
 Comhaltaí aon chuibhreannais ar mhaith leo bheith
 rannpháirteach i ngníomhaíocht, ceapfaidh siad comhalta amháin a fheidhmeoidh
 mar chomhordaitheoir agus sainaithneofar an comhordaitheoir sin sa chomhaontú
 deontais.
 2.
 Tabharfaidh comhaltaí cuibhreannais atá
 rannpháirteach i ngníomhaíocht comhaontú inmheánach i gcrích (an comhaontú
 cuibhreannais), ach amháin i gcásanna a bhfuil bonn cuí leo dá bhforáiltear sa
 chlár oibre nó sa phlean oibre nó sa ghlao ar thograí.
 3.
 Féadfaidh an cuibhreannas moladh a dhéanamh
 rannpháirtí a áireamh nó a bhaint, i gcomhréir le forálacha éagsúla an
 chomhaontaithe deontais, ar choinníoll go bhfuil an t-athrú sin i gcomhréir
 leis an coinníollacha rannpháirtíochta, nach ndéanfaidh sé dochar do chur chun
 feidhme na gníomhaíochta agus nach bhfuil sé ag teacht salach ar phrionsabal na
 córa comhionainne.
 ROINN III
 CINEÁLACHA DEONTAS AGUS RIALACHA CISTIÚCHÁIN
 Airteagal 21
 Cineálacha deontas
 Is iad na cineálacha deontas dá bhforáiltear
 in Airteagal [116] de Rialachán (AE) Uimh. XX/2012 [an Rialachán
 Airgeadais] a bheidh sna deontais.
 Airteagal 22
 An
 ghníomhaíocht a chistiú
 1.
 Ní rachaidh an cistiú le haghaidh ghníomhaíochta
 thar na costais incháilithe iomlána lúide fáltais na gníomhaíochta.
 2.
 Meastar gurb iad fáltais na gníomhaíochta an méid
 seo a leanas:
 (a)
 Acmhainní a chuireann tríú páirtithe ar fáil do na
 rannpháirtithe trí bhíthin aistrithe airgeadais nó ranníocaíochtaí comhchineáil
 a dhéantar saor in aisce, ar choinníoll go ndéanann an tríú páirtí an
 ranníocaíocht lena húsáid go sonrach sa ghníomhaíocht;
 (b)
 Ioncam arna ghineadh ag an ngníomhaíocht, seachas
 ioncam arna ghineadh trí thorthaí na gníomhaíochta a shaothrú;
 (c)
 Ioncam arna ghineadh ó dhíol na sócmhainní a
 ceannaíodh faoin gcomhaontú deontais go dtí luach an chostais a ghearr an
 rannpháirtí i dtús báire ar an ngníomhaíocht.
 3.
 Cuirfear ráta amháin aisíocaíochta de na costais
 incháilithe i bhfeidhm in aghaidh na gníomhaíochta i gcás gach gníomhaíochta
 arna gcistiú inti. Socrófar an t-uasráta sa chlár oibre nó sa phlean oibre.
 4.
 D'fhéadfadh an luach ar an deontas "Fís 2020"
 a bheith cothrom le 100 % ar a mhéid de na costais incháilithe iomláin
 5.
 Beidh teorainn 70 % ar a mhéid de na costais
 incháilithe iomláin leis an deontas "Fís 2020" do na
 gníomhaíochtaí seo a leanas:
 (a)
 gníomhaíochtaí amhail fréamhshamhlú, tástáil,
 léiriú, forbairt thurgnamhach, píolótú, macasamhlú an mhargaidh;
 (b)
 gníomhaíochtaí chun clár a chomhchistiú.
 6.
 Beidh feidhm freisin ag na rátaí aisíocaíochta arna
 gCinneadh san Airteagal seo maidir le gníomhaíochtaí ina bhfuil an
 ráta comhréidh, nó scála na gcostas aonaid nó maoiniú cnapshuime socraithe don
 ghníomhaíocht ar fad nó do chuid de.
 Airteagal 23
 Incháilitheacht costas
 1.
 Déantar na coinníollacha maidir le hincháilitheacht
 costas a shainiú in Airteagal X de Rialachán (AE) Uimh. xx [an
 Rialachán Airgeadais/an Rialachán Tarmligthe]. D'fhéadfadh costais arna dtabhú
 ag tríú páirtithe faoin ngníomhaíocht bheith incháilithe de réir fhorálacha an
 Rialacháin seo agus an chomhaontaithe deontais.
 2.
 Is iad na costais neamh-incháilithe na costais sin
 nach gcomhlíonann na coinníollacha thuasluaite, go háirithe forálacha maidir le
 cailliúintí nó muirir a d'fhéadfadh a bheith ann amach anseo, costais
 aistrithe, costais a bhaineann le toradh ar chaipiteal, costais arna n-aisíoc i
 ndáil le gníomhaíocht eile nó clár eile Aontais, fiach agus muirir féich agus
 róchaiteachas nó caiteachas doscaí.
 Airteagal 24
 Costais indíreacha
 1.
 Cinnfear costais incháilithe indíreacha trí ráta
 comhréidh 20 % de na costais incháilithe dhíreacha iomlána a chur i
 bhfeidhm, seachas na costais incháilithe dhíreacha le haghaidh fochonraitheoireachta
 agus costais na n-acmhainní a chuireann tríú páirtithe ar fáil nach n-úsáidtear
 ar áitreabh an tairbhí, chomh maith le tacaíocht airgeadais le haghaidh tríú
 páirtithe.
 2.
 De mhaolú ar mhír 1, déanfar costais indíreacha a
 dhearbhú i bhfoirm cnapshuime nó scála na gcostas aonaid nuair a fhoráiltear dó
 sa chlár oibre nó sa phlean oibre.
 Airteagal 25
 Uaireanta táirgiúla bliantúla
 1.
 Ní chumhdóidh costais incháilithe phearsana ach na
 huaireanta iarbhír a oibríonn na daoine atá bainteach go díreach leis an obair
 a dhéanamh faoin ngníomhaíocht. Is é an rannpháirtí a sholáthróidh an fhianaise
 maidir leis na huaireanta iarbhír a oibrítear, agus déanfaidh sé sin de ghnáth
 trí chóras taifeadta ama.
 2.
 Maidir le daoine atá ag obair go heisiach ar son na
 gníomhaíochta, ní gá an t-am a thaifead. Sna cásanna sin, síneoidh an
 rannpháirtí dearbhú a dhearbhóidh go raibh an duine lena mbaineann ag obair go
 heisiach ar son na gníomhaíochta.
 3.
 Beidh san áireamh sa chomhaontú deontais na
 ceanglais íosta maidir leis an gcóras taifeadta ama mar aon le líon na
 n-uaireanta táirgiúla bliantúla a bheidh le húsáid chun rátaí in aghaidh na
 huaire a ríomh don phearsanra .
 Airteagal 26
 Costais phearsanra ar úinéirí fiontar
 beag agus meánmhéide agus ar dhaoine nádúrtha gan tuarastal
 Féadfaidh úinéirí fiontar beag agus meánmhéide
 nach bhfaigheann tuarastal agus daoine nádúrtha eile nach bhfaigheann tuarastal
 costais phearsanra a ghearradh ar bhonn scála na gcostas aonaid.
 Airteagal 27
 Scálaí
 na gcostas aonaid
 1.
 I gcomhréir le hAirteagal X de Rialachán (AE) Uimh. XX/XX
 [an Rialachán Airgeadais], féadfaidh an Coimisiún modhanna a bhunú chun scála
 na gcostas aonaid a chinneadh bunaithe ar:
 (a)
 sonraí staitistiúla nó modhanna oibiachtúla dá
 samhail;
 (b)
 sonraí stairiúla so-iniúchta an rannpháirtí.
 2.
 Féadfar costais dhíreacha incháilithe phearsanra a
 mhaoiniú ar bhonn scála na gcostas aonaid arna chinneadh de réir
 ghnáthchleachtais an rannpháirtí i ndáil le cuntasaíocht costais, ar choinníoll
 go gcomhlíonann siad iomlán na gcritéar seo a leanas:
 (a)
 go ríomhfar iad ar bhonn iomlán na gcostas iarbhír
 pearsanra atá taifeadta i gcuntais ghinearálta an rannpháirtí is féidir a
 choigeartú ar bhonn gnéithe a ndéantar buiséadú nó meastachán orthu de réir na
 gcoinníollacha arna sainiú ag an gCoimisiún;
 (b)
 go gcomhlíonfaidh siad forálacha Airteagal 23;
 (c)
 go n-áiritheoidh siad go gcomhlíonfar an ceanglas
 neamhbhrabúis agus go seachnófar cistiú faoi dhó costas;
 (d)
 go ríomhfar iad ag féachaint go cuí leis na
 forálacha maidir le huaireanta táirgiúla in Airteagal 25.
 Airteagal 28
 Deimhniú ar ráitis airgeadais
 Cumhdóidh deimhniú ar ráitis airgeadais méid
 iomlán an deontais arna éileamh ag rannpháirtí i bhfoirm aisíocaíochta costas
 iarbhír agus i bhfoirm scála na gcostas aonaid dá dtagraítear in Airteagal 27(2).
 Ní chuirfear an deimhniú isteach ach amháin nuair is ionann an méid sin agus
 EUR 325 000 nó nuair is mó ná sin é tráth a éilítear iarmhéid an
 deontais a íoc.
 Airteagal 29
 Deimhnithe ar mhodheolaíocht
 1.
 Féadfaidh rannpháirtithe a ríomhann costais
 dhíreacha phearsanra agus a éilíonn na costais sin ar bhonn scála na gcostas
 aonaid deimhniú ar mhodheolaíocht a chur faoi bhráid an Choimisiúin.
 Comhlíonfaidh an mhodheolaíocht sin na coinníollacha atá leagtha amach in Airteagal 27(2)
 agus comhlíonfaidh sí ceanglais an chomhaontaithe deontais.
 2.
 I gcás ina nglacann an Coimisiún le deimhniú ar an
 modheolaíocht, beidh sé bailí do gach gníomhaíocht a mhaoinítear faoi Rialachán
 (AE) Uimh. XX/XX [Fís 2020] agus líomhfaidh an rannpháirtí costais,
 agus éileoidh sé costais, ar bhonn an deimhnithe sin.
 Airteagal 30
 Iniúchóirí deimhniúcháin
 1.
 Bunóidh iniúchóir neamhspleách atá cáilithe chun
 iniúchtaí reachtacha a dhéanamh ar dhoiciméid chuntasaíochta i gcomhréir le
 Treoir 2006/43/CE ó Pharlaimint na hEorpa agus ón gComhairle[23] nó i gcomhréir le rialacháin náisiúnta
 dá samhail, nó bunóidh oifigeach poiblí inniúil neamhspleách ar shuigh na
 húdaráis náisiúnta an acmhainn dhlíthiúil a bheith aige iniúchadh a dhéanamh ar
 an rannpháirtí agus nach raibh baint aige leis na ráitis airgeadais a ullmhú,
 bunóidh an duine sin na deimhnithe ar na ráitis airgeadais agus ar an
 modheolaíocht dá dtagraítear in Airteagal 28 agus 29.
 2.
 Ar iarratas ón gCoimisiún, ón gCúirt Iniúchóirí nó
 ón Oifig Eorpach Frith‐Chalaoise, deonóidh an t-iniúchóir a sheachadann
 an deimhniú ar na ráitis airgeadais agus ar an modheolaíocht, deonóidh sé
 rochtain ar na doiciméid tacaíochta agus ar na páipéir iniúchta oibre ar
 eisíodh deimhniú ar na ráitis airgeadais ar a mbonn.
 Airteagal 31
 Cistiú iomlán
 D'fhéadfaí deontas ar bhonn Rialachán (AE) Uimh. XX/XX
 [Fís 2020] a dhámhachtain de thoradh gníomhaíochta ar dámhadh deontas ó
 bhuiséad an Aontais uirthi, ar choinníoll nach gcumhdaíonn na deontais na
 hítimí costais céanna.
 ROINN IV
 RÁTHAÍOCHTAÍ
 Airteagal 32
 Ciste um Ráthaíocht Rannpháirtithe
 1.
 Bunaítear leis seo Ciste um Ráthaíocht
 Rannpháirtithe ("an Ciste") agus cumhdóidh sé an riosca a bhaineann
 le suimeanna nach ngnóthaítear ar suimeanna iad atá dlite don Aontas faoi
 ghníomhaíochtaí arna maoiniú trí dheontais ón gCoimisiún faoi Chinneadh Uimh. 1982/2006/CE
 agus ó chomhlachtaí de chuid an Choimisiúin nó an Aontais faoi "Fís 2020"
 de réir na Rialacha atá leagtha amach sa Rialachán seo. Tiocfaidh an Ciste in
 áit agus i gcomharbas ar an gCiste um Ráthaíocht Rannpháirtithe arna bhunú faoi
 Rialachán (CE) Uimh. 1906/2006.
 2.
 Feidhmeofar an Ciste i gcomhréir le hAirteagal 33.
 Cuirfear an t-ús airgeadais a ghineann an Ciste leis an gCiste agus úsáidfear é
 chun na críocha atá leagtha amach in Airteagal 33(3) amháin.
 3.
 I gcás nach leor an t-ús airgeadais chun na
 oibríochtaí a thuairiscítear in Airteagal 33(3) a chumhdach, ní dhéanfaidh
 an Ciste idirghabháil agus gnóthóidh an Coimisiún nó an comhlacht cistiúcháin
 ábhartha de chuid an Aontais an méid atá dlite go díreach ó na tairbhithe.
 4.
 Meastar gur ráthaíocht leordhóthanach an Ciste faoi
 Rialachán (AE) Uimh. XX/XX [an Rialachán Airgeadais]. Ní ghlacfar le
 ráthaíocht bhreise nó le hurrús breise ó rannpháirtithe nó a chuirfear orthu
 ach amháin sa chás atá luaite i mír 3.
 5.
 Tabharfaidh na rannpháirtithe i ngníomhaíochtaí
 faoi Fhís 2020 a gcumhdaíonn an Ciste a riosca, ranníocaíocht de 5 % de
 chistiú an Aontais don ghníomhaíocht. Ag deireadh na gníomhaíochta, tabharfar
 an méid a cuireadh leis an gCiste ar ais chuig na rannpháirtithe, tríd an
 gcomhordaitheoir.
 Airteagal 33
 Oibríocht an Chiste
 1.
 Is é an Coimisiún i gcáil ionadaí an Aontais a
 bhainisteoidh an Ciste agus feidhmeoidh sé mar ghníomhaire feidhmiúcháin ar son
 na rannpháirtithe, de réir na gcoinníollacha arna mbunú leis an gcomhaontú
 deontais.
 Féadfaidh an Coimisiún an Ciste a bhainistiú go
 díreach nó bainistíocht airgeadais an Chiste a chur de chúram ar an mBanc
 Eorpach Infheistíochta nó ar institiúid iomchuí airgeadais (an banc
 taiscíochta). Is é an banc taiscíochta a bhainisteoidh an Ciste de bhun
 threoracha an Choimisiúin.
 2.
 Féadfar ranníocaíocht na rannpháirtithe leis an
 gCiste a chúiteamh ón gcéad réamh‐mhaoiniú agus íocfar é leis an gCiste
 ar son na rannpháirtithe.
 3.
 I gcás ina bhfuil méideanna dlite don Aontas ó
 rannpháirtí féadfaidh an Coimisiún, gan dochar do phionóis is féidir a chur ar
 an rannpháirtí mainneachtana, ceann de na gníomhaíochtaí seo a leanas a
 dhéanamh:
 (a)
 an méid atá dlite a aistriú ón gCiste chuig
 comhordaithe na gníomhaíochta, nó ordú a thabhairt don bhanc taiscíochta an
 méid sin a dhéanamh. Déanfar an t‐aistriú sin tar éis deireadh a chur le
 rannpháirtíocht an rannpháirtí mainneachtana nó tar éis an rannpháirtíocht a
 tharraingt siar más gníomhaíocht leanúnach é agus má aontaíonn na
 rannpháirtithe atá fágtha lena chur chun feidhme de réir na gcuspóirí céanna.
 Measfar gur cistiú an Aontais iad méideanna a aistreofar ón gCiste;
 (b)
 an méid sin a ghnóthú go héifeachtúil ón gCiste.
 Eiseoidh an Coimisiún ordú gnóthacháin i gcoinne
 an rannpháirtí sin chun sochar an Chiste. Chuige sin, féadfaidh an Coimisiún
 Cinneadh gnóthacháin a ghlacadh i gcomhréir le Rialachán (AE) Uimh. XX/XX
 [an Rialachán Airgeadais].
 4.
 Ioncam atá sannta don Chiste laistigh den bhrí Airteagal X
 de Rialachán (AE) Uimh. XX/2012 [an Rialachán Airgeadais] atá sna
 méideanna a ghnóthaítear. A luaithe is atá na deontais ar fad a gcumhdaíonn an
 Ciste a riosca curtha chun feidhme ina n-iomláine, gnóthóidh an Coimisiún aon
 suimeanna atá gan íoc agus cuirfear isteach i mbuiséad an Aontais iad, faoi
 féir chinntí an údaráis reachtaigh.
 Caibidil IV
 DUAISEANNA, SOLÁTHAR AGUS IONSTRAIMÍ AIRGEADAIS
 Airteagal 34
 Duaiseanna
 D'fhéadfadh cistiú an Aontais bheith i bhfoirm
 duaiseanna mar atá sainithe i dTeideal VII de Rialachán (AE) Uimh. XX/XX
 [an Rialachán Airgeadais].
 Airteagal 35
 Soláthar, soláthar réamhthráchtála
 agus soláthar poiblí réiteach nuálaíoch
 1.
 Aon soláthar a dhéanfaidh an Coimisiún ar a shon
 féin nó i gcomhar leis na Ballstáit, beidh sé faoi réir na rialacha maidir le
 soláthar poiblí mar atá leagtha amach i Rialachán (AE) Uimh. XX/2012 [an
 Rialachán Airgeadais] agus Rialachán (AE) Uimh. XX/XX [an Rialachán
 Tarmligthe].
 2.
 D'fhéadfadh cistiú an Aontais bheith i bhfoirm
 soláthair réamhthráchtála nó soláthair réiteach nuálaíoch a dhéanann an
 Coimisiún nó an comhlacht ábhartha cistiúcháin ar a shon féin nó i gcomhar le
 húdaráis chonarthacha ó Bhallstáit agus ó thíortha gaolmhara.
 Na nósanna imeachta
 um sholáthar:
 (a)
 comhlíonfaidh siad prionsabail na trédhearcachta,
 an neamh-idirdhealaithe, na córa comhionainne, na bainistíochta fónta
 airgeadais, na comhréireachta agus rialacha iomaíochta agus, nuair is
 infheidhme, Treoir 2004/17/CE, Treoir 2004/18/CE agus
 Treoir 2009/81/CE nó, i gcás ina bhfeidhmíonn an Coimisiún ar a shon féin,
 Rialachán (AE) Uimh. XX/2012 [an Rialachán Airgeadais];
 (b)
 féadfaidh siad foráil a dhéanamh maidir le
 coinníollacha sonracha amhail ionad feidhmíochta na ngníomhaíochtaí arna
 soláthar a bheith teoranta i gcás soláthair réamhthráchtála do chríoch na
 mBallstát agus tíortha a bhfuil baint acu le Fís 2020, nuair a thugann
 cuspóirí na ngníomhaíochtaí bonn cuí leis;
 (c)
 féadfaidh siad dámhachtain conarthaí iolracha a
 údarú laistigh den nós imeachta céanna (ilfhoinsiú);
 (d)
 déanfaidh siad foráil maidir le dámhachtain na
 gconarthaí ar an tairiscint/na tairiscintí is buntáistí go heacnamaíoch.
 Airteagal 36
 Ionstraimí airgeadais
 3.
 Féadfaidh na hionstraimí airgeadais a bheith in aon
 ceann de na foirmeacha dá dtagraítear in [Teideal VIII] de Rialachán (AE) Uimh. XX/XX
 [an Rialachán Airgeadais] agus cuirfear chun feidhme i gcomhréir leis sin iad,
 agus féadfar iad a chur le chéile le deontais arna gcistiú faoi bhuiséad an
 Aontais, lena n-áirítear Fís 2020.
 4.
 I gcomhréir le hAirteagal [18(2)] de Rialachán
 (AE) Uimh. XX/XX [an Rialachán Airgeadais], sannfar ioncaim agus
 aisíocaíochtaí arna ngineadh ag ionstraim airgeadais a bunaíodh faoi Rialachán
 (AE) Uimh. XX/XX [Fís 2020] don ionstraim airgeadais sin.
 5.
 Sannfar ioncaim agus aisíocaíochtaí arna ngineadh
 ag an tSaoráid Airgeadais Roinnte Riosca a bunaíodh faoi Chinneadh Uimh. 1982/2006/CE
 agus céim luath na Saoráide Ardfháis agus Nuálaíche do FBManna (GIF1) a
 bunaíodh faoin Chinneadh Uimh. 1639/2006/CE ó Pharlaimint na hEorpa agus
 ón gComhairle[24],
 do na hionstraimí airgeadais atá le teacht faoi Rialachán (AE) Uimh. XX/XX
 [Fís 2020];
 Caibidil VII
 SAINEOLAITHE
 Airteagal 37
 Saineolaithe
 neamhspleácha a cheapadh
 1.
 Féadfaidh an Coimisiún agus, nuair is iomchuí,
 comhlachtaí cistiúcháin, saineolaithe neamhspleácha a cheapadh chun
 meastóireacht a dhéanamh ar thograí nó chun comhairle nó cúnamh a thabhairt
 maidir leis an méid seo a leanas:
 (a)
 meastóireacht ar thograí;
 (b)
 monatóireacht ar chur chun feidhme gníomhaíochtaí
 arna ndéanamh faoi Rialachán (AE) Uimh. XX/XX [Fís 2020] chomh maith
 le gníomhaíochtaí clár Taighde agus/nó Nuálaíochta a tháinig roimhe seo;
 (c)
 beartas nó cláir taighde agus nuálaíochta an Aontais
 a chur chun feidhme, lena n-áirítear Fís 2020, agus Limistéar Eorpach
 Taighde a bhaint amach agus a fheidhmiú;
 (d)
 meastóireacht a dhéanamh ar Chláir Taighde agus
 Nuálaíochta;
 (e)
 beartas taighde agus nuálaíochta an Aontais a
 dhearadh lena n-áirítear cláir a ullmhú don todhchaí.
 2.
 Roghnófar saineolaithe neamhspleácha ar bhonn na
 scileanna, na taithí agus an eolais is iomchuí chun na cúraimí a shanntar dóibh
 a dhéanamh. I gcásanna ina mbíonn ar shaineolaithe neamhspleácha déileáil le
 faisnéis rúnaicmithe, beidh gá le himréiteach slándála iomchuí sula gceapfar
 iad.
 Déanfar saineolaithe neamhspleácha a shainaithint
 agus a roghnú ar bhonn glaonna ar iarratais ó dhaoine aonair agus glaonna atá
 dírithe ar eagraíochtaí ábhartha amhail gníomhaireachtaí náisiúnta taighde,
 institiúidí taighde, eagraíochtaí um chaighdeánú nó fiontraíochtaí d'fhonn
 bunachar sonraí d'iarratasóirí a bhunú.
 Féadfaidh an Coimisiún nó an comhlacht cistiúcháin
 ábhartha, má mheastar é a bheith iomchuí agus i gcásanna a bhfuil bonn cuí leo,
 aon duine a roghnú nach bhfuil sa bhunachar sonraí a bhfuil na scileanna
 iomchuí aige.
 Déanfar bearta cuí ar mhaithe le cothromaíocht
 inscne agus éagsúlacht gheografach a bhaint amach agus saineolaithe
 neamhspleácha á gceapadh.
 Féadfaidh an Coimisiún nó an comhlacht cistiúcháin
 ábhartha comhairle a lorg ó na cuideachtaí comhairliúcháin chun saineolaithe
 neamhspleácha a cheapadh. I gcás gníomhaíochtaí taighde 'ar theorainneacha an
 eolais' a dhéanann an Chomhairle Eorpach um Thaighde, ceapfaidh an Coimisiún
 saineolaithe ar bhonn togra ó Comhairle Eolaíoch na Comhairle Eorpaí um
 Thaighde.
 3.
 Glacfaidh an Coimisiún nó an comhlacht cistiúcháin
 ábhartha na céimeanna ar fad is gá chun a áirithiú nach mbeidh ar an saineolaí
 déileáil le coinbhleacht leasa maidir leis an ábhar a mbeidh air tuairim a
 thabhairt ina leith.
 4.
 D'fhéadfaí na saineolaithe a cheapadh faoi
 cheapachán creata a bheadh bailí fad is a mhairfeadh Fís 2020 agus
 shannfaí cúraimí sonracha dóibh.
 5.
 Foilseofar ainmneacha na saineolaithe a cheapfar i
 gcáil phearsanta, a thabharfaidh cúnamh don Choimisiún nó do na comhlachtaí
 cistiúcháin chun Rialachán (AE) Uimh. XX/XX, Fís 2020 agus
 Cinneadh Uimh. XX/XX/AE [an clár sonrach] a chur chun feidhme,
 foilseofar na hainmneacha sin uair amháin ar a laghad sa bhliain ar shuíomh
 idirlín an Choimisiúin nó an chomhlachta cistiúcháin. Déanfar ainmneacha na
 saineolaithe a bhailiú, a phróiseáil agus a fhoilsiú i gcomhréir le Rialachán
 (CE) Uimh. 45/2001.
 Teideal III
 RIALACHA MAIDIR LE TORTHAÍ A LEATHADH
 Caibidil I
 DEONTAIS
 ROINN I
 Torthaí
 Airteagal 38
 Úinéireacht torthaí
 1.
 Beidh torthaí faoi úinéireacht an rannpháirtí a
 ghin iad.
 2.
 Nuair is i gcomhpháirt a ghin rannpháirtithe
 gníomhaíochta na torthaí agus nach féidir an sciar den obair a rinne gach ceann
 acu a shuíomh, beidh na torthaí faoi chomhúinéireacht acu. Bunóidh na
 comhúinéirí comhaontú maidir le leithdháileadh agus téarmaí na comhúinéireachta
 sin i gcomhréir lena n-oibleagáidí faoin gcomhaontú deontais.
 Ach amháin má chomhaontaítear a mhalairt sa
 chomhaontú comhúinéireachta, beidh gach comhúinéir i dteideal ceadúnais
 neamheisiacha a dheonú do thríú páirtithe chun na torthaí atá faoi
 chomhúinéireacht a shaothrú, gan an ceart focheadúnais a dheonú bheith acu,
 faoi réir na gcoinníollacha seo a leanas:
 (a)
 tabharfar réamhfhógra do na comhúinéirí eile;
 (b)
 tabharfar cúiteamh cóir réasúnach do na comhúinéirí
 eile;
 3.
 Má tá fostaithe nó aon pháirtí atá ag obair do
 rannpháirtí i dteideal cearta ar na torthaí arna nginiúint a éileamh,
 áiritheoidh an rannpháirtí lena mbaineann gur féidir na cearta sin a fheidhmiú
 ar bhealach a thagann lena oibleagáidí faoin gcomhaontú.
 Airteagal 39
 Cosaint torthaí
 1.
 I gcás inar féidir na torthaí a úsáid chun críocha
 tráchtála nó tionsclaíocha, scrúdóidh an rannpháirtí ar leis é na torthaí an
 féidir iad a chosaint, agus, más féidir, agus má thugann na cúinsí údar maith
 leis, cosnóidh sé go leordhóthanach iad go ceann tréimhse iomchuí ar limistéar
 iomchuí, ag féachaint go cuí dá leasanna dlisteanacha, agus do leasanna
 dlisteanacha rannpháirtithe eile na gníomhaíochta, a leasanna tráchtála go
 háirithe.
 2.
 I gcás nach bhfuil sé beartaithe ag rannpháirtí a
 fuair maoiniú ón Aontas na torthaí a ghin sé a chosaint ar chúiseanna seachas
 an neamhfhéidearthacht sin a dhéanamh faoi dhlí an Aontais nó faoin dlí
 náisiúnta nó i ngeall ar gan mórán acmhainneachta saothraithe tráchtála bheith
 iontu, agus mura bhfuil sé beartaithe ag an rannpháirtí iad a aistriú go
 heintiteas dlíthiúil eile i mBallstát nó i dtír ghaolmhar d'fhonn iad a
 chosaint, cuirfidh sé an Coimisiún nó an comhlacht cistiúcháin ar an eolas sula
 leathann sé aon ní a bhaineann leis na torthaí sin. Féadfaidh an Coimisiún,
 thar ceann an Aontais nó an chomhlachta maoiniúcháin, úinéireacht na dtorthaí
 sin a ghlacadh chuige agus na bearta is gá a dhéanamh chun iad a chosaint.
 Ní fhéadfaidh an rannpháirtí diúltú toiliú leis
 sin ach amháin má thaispeánann sé go ndéanfaí mórdhíobháil dá leasanna
 dlisteanacha. Ní leathfar aon ní a bhaineann leis na torthaí sin go mbeidh
 cinneadh déanta ag an gCoimisiún, nó ag an gcomhlacht maoiniúcháin, nó go
 gcinnfidh sé ar an úinéireacht a ghlacadh chuige féin agus na bearta is gá a
 dhéanamh chun a gcosaint a áirithiú. Leagfar síos teorainneacha ama ina leith
 sin sa chomhaontú deontais.
 3.
 I gcás ina bhfuil sé beartaithe ag rannpháirtí a
 fuair maoiniú ón Aontas gan torthaí a chosaint níos mó nó gan síneadh ar an
 gcosaint sin a iarraidh ar chúiseanna seachas gan mórán acmhainneachta
 saothraithe tráchtála a bheith iontu, cuirfidh sé sin in iúl don Choimisiún nó
 don chomhlacht maoiniúcháin agus féadfaidh an Coimisiún nó an comhlacht
 maoiniúcháin leanúint den chosaint nó síneadh a chur léi trí úinéireacht na
 dtorthaí a ghlacadh chuige féin. Ní fhéadfaidh an rannpháirtí diúltú toiliú
 leis sin ach amháin má thaispeánann sé go ndéanfaí mórdhíobháil dá leasanna
 dlisteanacha. Leagfar síos teorainneacha ama ina leith sin sa chomhaontú
 deontais.
 Airteagal 40
 Saothrú agus leathadh torthaí
 1.
 Gach rannpháirtí a fuair maoiniú ón Aontas,
 déanfaidh sé a dhícheall na torthaí ar leis iad a shaothrú trí bhíthin iad a
 úsáid chun críocha taighde nó tráchtála, sin nó cuirfidh sé iad á saothrú ag
 eintiteas dlíthiúil chun na críocha céanna, go háirithe trína n‐aistriú
 agus trína gceadúnú i gcomhréir le hAirteagal 41.
 Féadfar oibleagáidí breise maidir le saothrú a
 leagan síos sa chomhaontú deontais. Déanfar aon oibleagáidí breise den chineál
 sin a lua sa chlár oibre nó sa phlean oibre.
 2.
 Faoi réir aon srianta a bhaineann le cosaint maoine
 intleachtúla, le rialacha slándála nó le leasanna trádála dlistineacha,
 déanfaidh gach rannpháirtí na torthaí ar leis iad a leathadh a luaithe is
 féidir. Féadfar teorainneacha ama ina leith sin a leagan síos sa chomhaontú
 deontais.
 Féadfar oibleagáidí breise maidir le leathadh a
 leagan síos sa chomhaontú deontais.
 Maidir le leathadh a dhéanamh trí fhoilseacháin
 taighde, beidh feidhm ag rochtain oscailte faoi na téarmaí agus coinníollacha
 atá leagtha síos sa chomhaontú deontais. Maidir le torthaí eile a leathadh,
 lena n-áirítear sonraí taighde, féadfar a leagan síos sa chomhaontú deontais na
 téarmaí agus coinníollacha faoina dtabharfar rochtain oscailte ar na torthaí
 sin, go háirithe i gcás taighde 'ar theorainneacha an eolais' a dhéanann an
 Chomhairle Eorpach um Thaighde nó i gcás réimsí iomchuí eile.
 Tabharfar réamhfhógra do na rannpháirtithe eile i
 dtaca le haon ghníomhaíochtaí leata. I ndiaidh dó an fógra sin a fháil,
 féadfaidh rannpháirtí agóid a dhéanamh má thaispeánann sé go ndéanfadh an
 leathadh arna bheartú mórdhíobháil dá leasanna dlisteanacha ó thaobh torthaí nó
 réamheolais de. Sna cásanna sin, ní fhéadfar an ghníomhaíocht leata a dhéanamh
 mura ndéantar na bearta is gá chun na leasanna dlisteanacha sin a chosaint.
 Féadfar teorainneacha ama ina leith sin a leagan síos sa chomhaontú deontais.
 3.
 Tuairisceoidh gach rannpháirtí don Choimisiún nó
 don chomhlacht maoiniúcháin maidir lena chuid gníomhaíochtaí a bhaineann le
 saothrú agus leathadh. Ionas go bhféadfaidh an Coimisiún nó an comhlacht
 maoiniúcháin monatóireacht agus leathadh a dhéanamh, soláthróidh na
 rannpháirtithe gach faisnéis agus doiciméid úsáideach i gcomhréir leis na
 coinníollacha atá leagtha síos sa chomhaontú deontais.
 4.
 Gach iarratas ar phaitinn, gach caighdeán, gach
 foilseachán nó cineál eile leata, lena n-áirítear nithe i bhfoirm leictreonach,
 a bhaineann le torthaí, beidh ag gabháil leis ráiteas (lena n-áirítear ráiteas
 a dhéantar le modhanna físeacha, b'fhéidir) go bhfuair an ghníomhaíocht
 tacaíocht airgeadais ón Aontas. Bunófar téarmaí an ráitis sin sa chomhaontú
 deontais.
 Airteagal 41
 Aistriú agus ceadúnú torthaí
 1.
 I gcás ina n-aistríonn rannpháirtí úinéireacht
 torthaí, déanfaidh sé na hoibleagáidí atá air faoin gcomhaontú deontais maidir
 leis an torthaí sin a aistriú chuig an aistrí, lena n-áirítear an oibleagáid
 iad a aistriú arís aon uair a dhéanfar aistriú ina dhiaidh sin.
 Gan dochar d'oibleagáidí rúndachta a thagann as
 dlíthe nó rialacháin maidir le cumaisc agus éadálacha, más rud é go bhfuil cearta
 rochtana ag rannpháirtithe eile ar na torthaí atá le haistriú, déanfaidh an
 rannpháirtí a bhfuil sé beartaithe aige na torthaí a aistriú réamhfhógra a
 thabhairt do na rannpháirtithe sin, mar aon le faisnéis leordhóthanach ar an té
 atá beartaithe bheith ina úinéir nua ar na torthaí sa chaoi is go bhféadfaidh
 na rannpháirtithe sin anailís a dhéanamh ar éifeacht an aistrithe atá
 beartaithe ar fheidhmiú a gceart.
 I ndiaidh an fhógra, féadfaidh rannpháirtí agóid a
 dhéanamh i gcoinne aistriú na húinéireachta má thaispeánann sé go rachadh an
 t-aistriú sin chun dochair d'fheidmhiú a gceart rochtana. Sa chás sin, ní
 fhéadfar an t-aistriú a dhéanamh go dtiocfaidh na rannpháirtithe lena mbaineann
 ar chomhaontú. Féadfar teorainneacha ama a leagan síos sa chomhaontú
 deontais.
 Trí chomhaontú i scríbhinn a dhéanamh roimh ré,
 féadfaidh na rannpháirtithe eile an ceart atá acu réamhfhógra a fháil agus
 agóid a dhéanamh a tharscaoileadh i gcás aistriú úinéireachta ó rannpháirtí go
 tríú páirtí arna ainmniú go sonrach
 2.
 Ar chuntar gur féidir gach ceart rochtana ar na
 torthaí a fheidhmiú agus go gcomhlíontar gach oibleagáid bhreise maidir le
 saothrú, féadfaidh an rannpháirtí ar leis é na torthaí ceadúnais a dheonú nó an
 ceart iad a shaothrú a dheonú ar shlí eile d'aon eintiteas dlíthiúil, lena
 n-áirítear ar bhonn eisiach.
 3.
 Maidir le torthaí arna nginiúint ag rannpháirtithe
 a fuair maoiniú ón Aontas, féadfaidh an Coimisiún nó an comhlacht maoiniúcháin
 agóid a dhéanamh i gcoinne aistrithe úinéireachta chuig tríú páirtithe atá
 bunaithe i dtríú tíortha nach cuid de Fís 2020 iad, nó i gcoinne deonú
 ceadúnais eisiach do thríú páirtithe atá bunaithe sna tíortha sin, má mheasann
 sé nach bhfuil an deontas nó an t-aistriú sin ag luí leis an sprioc iomaíochas
 geilleagar an Aontais a fhorbairt nó go bhfuil sé ag teacht salach ar
 phrionsabail eiticiúla nó slándála.
 Sna cásanna sin, ní aistreofar an úinéireacht ná
 ní dheonófar ceadúnas eisiach mura mbeidh an Coimisiún nó an comhlacht
 maoiniúcháin sásta go gcuirfear ar bun na cosaintí iomchuí.
 Nuair is iomchuí, déanfar foráil sa chomhaontú
 deontais go dtabharfar fógra don Choimisiún nó don chomhlacht maoiniúcháin sula
 ndéanfar aon aistriú úinéireachta den sórt sin nó sula ndeonófar ceadúnas
 eisiach den sórt sin. Déanfar teorainneacha ama a leagan síos sa chomhaontú
 deontais.
 ROINN 2
 CEARTA ROCHTANA AR RÉAMHEOLAS AGUS AR THORTHAÍ
 Airteagal 42
 Réamheolas
 Déanfaidh rannpháirtithe an réamheolas is bun
 lena ngníomhaíocht a lua ar bhealach ar bith i gcomhaontú i scríbhinn.
 Airteagal 43
 Prionsabail maidir le cearta rochtana
 1.
 I scríbhinn a dhéanfar aon iarraidh cearta rochtana
 a fheidhmiú nó aon tarscaoileadh ceart rochtana.
 2.
 Ach amháin má chomhaontaíonn úinéir na dtorthaí nó
 úinéir an réamheolais a bhfuil rochtain air á iarraidh ar a mhalairt, ní
 áireofar i gcearta rochtana an ceart focheadúnais a dheonú.
 3.
 Roimh dóibh aontú do chomhaontú deontais, cuirfidh
 rannpháirtithe san aon ghníomhaíocht a chéile ar an eolas maidir le haon
 srianta dlí nó teorainneacha ar rochtain a dheonú ar a réamheolas. Aon
 chomhaontú a thugann rannpháirtí i gcrích ina dhiaidh sin maidir le réamheolas,
 áiritheofar ann go bhféadfar gach ceart rochtana a fheidhmiú.
 4.
 Chun críocha ceart rochtana, is féidir a mheas gur
 coinníollacha córa réasúnacha é díolúine ó ríchíosanna.
 5.
 Ní dhéanfaidh deireadh a theacht le
 rannpháirteachas rannpháirtí i ngníomhaíocht difear don oibleagáid atá ar an
 rannpháirtí sin rochtain a dheonú faoi na téarmaí agus na coinníollacha atá
 bunaithe sa chomhaontú deontais.
 6.
 I gcás ina mainníonn rannpháirtí ina chuid
 oibleagáid agus nach leigheastar an mhainneachtan sin, féadfar a shonrú sa
 chomhaontú cuibhreannas nach mbeidh cearta rochtana níos mó ag an rannpháirtí
 sin.
 Airteagal 44
 Cearta
 rochtana chun críocha cur chun feidhme
 1.
 Beidh cearta rochtana ag rannpháirtí ar thorthaí
 rannpháirtí eile san aon ghníomhaíocht, má tá an rochtain sin de dhíth ar an
 gcéad ceann acu sin chun a chuid oibre faoin ngníomhaíocht a dhéanamh.
 Beidh an rochtain sin saor ó ríchíosanna.
 2.
 Beidh cearta rochtana ag rannpháirtí ar chúlra
 rannpháirtí eile san aon ghníomhaíocht, má tá an rochtain sin de dhíth ar an
 gcéad ceann acu sin chun a chuid oibre faoin ngníomhaíocht a dhéanamh agus faoi
 réir aon srianta de bhun Airteagal 43(3).
 Beidh an rochtain sin saor ó ríchíosanna, ach
 amháin má chomhaontaíonn na rannpháirtithe a mhalairt roimh dóibh aontú don
 chomhaontú deontais.
 Airteagal 45
 Cearta rochtana maidir le saothrú
 1.
 Beidh cearta rochtana ag rannpháirtí ar thorthaí
 rannpháirtí eile san aon ghníomhaíocht, má tá an rochtain sin de dhíth ar an
 gcéad ceann acu sin chun a chuid torthaí a shaothrú.
 Faoi réir comhaontú, deonófar an rochtain sin faoi
 choinníollacha córa réasúnacha.
 2.
 Beidh cearta rochtana ag rannpháirtí ar chúlra
 rannpháirtí eile san aon ghníomhaíocht, má tá an rochtain sin de dhíth ar an
 gcéad ceann acu sin chun a chuid torthaí a shaothrú agus faoi réir aon srianta
 nó teorainneacha de bhun Airteagal 43(3).
 Faoi réir comhaontú, deonófar an rochtain sin faoi
 choinníollacha córa réasúnacha.
 3.
 Ach amháin má fhoráiltear a mhalairt sa chomhaontú
 cuibhreannas, beidh ag eintiteas cleamhnaithe atá bunaithe i mBallstát nó i
 dtír ghaolmhar cearta rochtana ar thorthaí nó ar réamheolas faoi na
 coinníollacha céanna má tá gá leis an rochtain sin chun na torthaí a ghin an
 rannpháirtí a bhfuil sé cleamhnaithe leis a shaothrú.
 4.
 Is féidir iarraidh rochtana faoi mhíreanna 1,
 2, 3 a dhéanamh suas go bliain tar éis dheireadh na gníomhaíochta. Féadfaidh na
 rannpháirtithe comhaontú ar theorainn ama eile, áfach.
 Airteagal 46
 Cearta rochtana an Aontais agus na
 mBallstát
 1.
 Chun críocha beartais nó cláir de chuid an Aontais
 a fhorbairt, a chur chun feidhme, agus faireachán a dhéanamh orthu, beidh
 cearta rochtana ag institiúidí agus comhlachtaí an Aontais ar thorthaí
 rannpháirtí a fuair maoiniú ón Aontas. Tá na ceart rochtana sin teoranta
 d'úsáidí neamhthráchtála agus neamhíomaíocha.
 Beidh an rochtain sin saor ó ríchíosanna.
 2.
 Maidir le gníomhaíochtaí a dhéantar faoi 'Sochaithe
 slána' mar chuid den sprioc shonrach 'Sochaithe cuimsitheacha, nuálaíocha agus
 slána' beidh ag institiúidí agus comhlachtaí an Aontais agus ag údaráis
 náisiúnta na mBallstát, chun críocha a gcuid beartas nó clár a fhorbairt, a
 chur chun feidhme agus faireachán a dhéanamh orthu sa réimse seo, beidh acu
 cearta rochtana ar thorthaí rannpháirtí a fuair maoiniú ón Aontas. D'ainneoin Airteagal 43(2),
 beidh ar áireamh sna cearta rochtana sin an ceart cead a thabhairt do thríú
 páirtithe na torthaí a úsáid chun críocha soláthair phoiblí chun inniúlachtaí a
 fhorbairt i réimsí ina bhfuil méid an mhargaidh srianta agus ina bhfuil baol go
 gclisfidh an margadh, agus i gcásanna ina bhfuil leas sáraitheach poiblí ann.
 Beidh an rochtain sin saor ó ríchíosanna, ach
 amháin i gcás úsáide chun críocha soláthair phoiblí; sa chás sin deonófar í
 faoi choinníollacha córa réasúnacha a dtiocfar ar chomhaontú fúthu. Agus na
 coinníollacha córa réasúnacha á gcinneadh, cuirfear go hiomlán san áireamh
 maoiniú a fuarthas ón Aontas chun na torthaí sin a ghiniúint. Beidh feidhm ag
 rialacha an Choimisiúin maidir le slándáil i ndáil le faisnéis rúnaicmithe.
 ROINN 3
 Cásanna ar leith
 Airteagal 47
 Forálacha sonracha
 1.
 I gcás gníomhaíochtaí a bhaineann le cúrsaí
 slándála, féadfar forálacha sonracha a leagan síos sa chaomhaontú deontais, go
 háirithe maidir le hathruithe ar chomhdhéanamh an chuibhreannais, faisnéis
 rúnaicmithe, saothrú, leathadh, aistrithe agus ceadúnais torthaí a dheonú.
 2.
 I gcás gníomhaíochtaí atá ceaptha tacú le bonneagar
 taighde nua nó bonneagar taighde atá ann cheana, féadfar a leagan síos sa
 chomhaontú deontais forálacha sonracha a bhaineann le húsáideoirí an
 bhonneagair.
 3.
 I gcás gníomhaíochtaí taighde 'ar theorainneacha an
 eolais' a dhéanann an Chomhairle Eorpach um Thaighde, féadfar forálacha
 sonracha a leagan síos sa chomhaontú deontais, go háirithe maidir le cearta
 rochtana, iniomparthacht agus leathadh a bhaineann le rannpháirtithe,
 taighdeoirí, agus aon pháirtí a mbaineann an ghníomhaíocht leis.
 4.
 I gcás gníomhaíochtaí oiliúna agus soghluaisteachta,
 féadfar a leagan síos sa chomhaontú deontais forálacha sonracha maidir le
 gealltanas a bhaineann le taighdeoirí a bhaineann sochar as an ngníomhaíocht,
 maidir le húinéireacht, maidir le cearta rochtana agus maidir le
 hiniomparthacht.
 5.
 I gcás gníomhaíochtaí comhordaithe agus tacaíochta,
 féadfar forálacha sonracha a leagan síos sa chomhaontú deontais, go háirithe
 maidir le húinéireacht, cearta rochtana, saothrú agus leathadh.
 6.
 I gcás ionstraimí d'fhiontair bheaga agus
 mheánmhéide agus deontas ó chomhlachtaí maoiniúcháin atá dírithe ar fhiontair
 bheaga agus mheánmhéide, féadfar forálacha sonracha a leagan síos sa chomhaontú
 deontais, go háirithe maidir le húinéireacht, cearta rochtana, saothrú agus
 leathadh.
 7.
 I gcás Phobail Eolais agus Nuálaíochta de chuid na
 hInstitiúide Eorpaí um Nuálaíocht agus Teicneolaíocht, féadfar forálacha
 sonracha a leagan síos sa chomhaontú deontais, go háirithe maidir le
 húinéireacht, cearta rochtana, saothrú agus leathadh.
 CAIBIDIL II
 DUAISEANNA AGUS SOLÁTHAR
 Airteagal 48
 Duaiseanna
 Beidh bronnadh gach duaise coinníollach ar
 ghlacadh leis na hoibleagáidí iomchuí poiblíochta. Féadfaidh oibleagáidí
 sonracha maidir le saothrú agus leathadh a bheith sa chlár oibre nó sa phlean
 oibre.
 Airteagal 49
 Soláthar, soláthar réamhthráchtála
 agus soláthar poiblí réiteach nuálaíoch
 1.
 Ach amháin má fhoráiltear a mhalairt sa ghlao ar
 thairiscintí, is faoi úinéireacht an Aontais a bheith torthaí a ghinfidh
 soláthar de chuid an Coimisiún.
 2.
 Déanfar forálacha sonracha maidir le húinéireacht,
 cearta rochtana, agus ceadúnú a leagan síos sna conarthaí maidir le soláthar
 réamhthráchtála d'fhonn a áirithiú go mbeidh an t-éileamh is mó is féidir ar na
 torthaí agus d'fhonn buntáistí míchuí a sheachaint. Beidh ar a laghad na cearta
 maoine intleachtúla gaolmhara faoi úinéireacht an chonraitheora a ghineann na
 torthaí agus é i mbun soláthair réamhthráchtála. Beidh ar a laghad cearta
 rochtana saor ó ríchíosanna ar na thorthaí le haghaidh a n‐úsáide féin ag
 na húdaráis chonarthacha, agus beidh acu an ceart ceadúnais neamheisiacha a
 dheonú do thríú páirtithe, nó an ceart ceangal a chur ar conraitheoirí
 rannpháirteacha iad a dheonú, chun na torthaí a shaothrú faoi choinníollacha
 córa réasúnacha gan aon ceart bheith ag na tríú páirtithe sin focheadúnas a
 dheonú. Mura ndéanann conraitheoir saothrú tráchtála ar na torthaí laistigh de
 thréimhse shocraithe tar éis an tsoláthair réamhthráchtála arna shainaithint sa
 chonradh, aistreoidh sé úinéireacht na dtorthaí chuig na húdaráis chonarthacha.
 3.
 Féadfar forálacha sonracha maidir le húinéireacht,
 cearta rochtana, agus ceadúnú a leagan síos sna conarthaí maidir le soláthar
 poiblí réiteach nuálaíoch d'fhonn a áirithiú go mbeidh an t-éileamh is mó is
 féidir ar na torthaí agus d'fhonn buntáistí míchuí a sheachaint.
 TEIDEAL IV
 FORÁLACHA CRÍOCHNAITHEACHA
 Airteagal 50
 Aisghairm agus forálacha
 idirthréimhseacha
 1.
 Aisghairtear leis seo Rialachán (CE) Uimh. 1906/2006,
 le héifeacht ón 1 Eanáir 2014.
 2.
 Gan dochar do mhír 1, ní dhéanfaidh an Rialachán
 seo difear do leanúint ná do mhodhnú na ngníomhaíochtaí lena mbaineann, lena
 n-áirítear a lán-fhoirceannadh nó a bpáirt-fhoircheannadh, go dtí go ndéanfar
 clabhsúr orthu nó go dtí dtabharfaidh an Coimisiún nó comhlacht maoiniúcháin
 cúnamh airgeadais dóibh faoi Chinneadh Uimh. 1982/2006/CE, ná ní dhéanfaidh
 sé difear d'aon reachtaíocht eile is infheidhme maidir leis an gcúnamh sin an
 31 Nollaig 2013, reachtaíocht a leanfaidh d'fheidhm a bheith aici go dtí
 clabhsúr na ngníomhaíochtaí.
 3.
 Aon suimeanna ón gCiste um Ráthaíocht
 Rannpháirtithe arna bhunú le Rialachán (CE) Uimh. 1906/2006, mar aon leis
 na cearta agus na hoibleagáidí a ghabhann leo, aistreofar chuig an gCiste iad
 amhail ón 31 Nollaig 2013. Aon rannpháirtithe i ngníomhaíochtaí a dhéantar faoi
 chuimsiú an tSeachtú Creathchlár agus a shíníonn comhaontuithe deontais tar éis
 an 31 Nollaig 2013, déanfaidh siad a ranníocaíocht leis an gCiste.
 Airteagal 51
 Tiocfaidh an Rialachán seo i bhfeidhm an tríú
 lá tar éis lá a fhoilsithe in Iris Oifigiúil an Aontais Eorpaigh.
 Beidh
 an Rialachán seo ina cheangal go huile agus go hiomlán agus beidh sé infheidhme
 go díreach i ngach Ballstát.
 Arna dhéanamh sa Bhruiséil,
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 [1] COIM (2010) 546 críochnaitheach,
 6.10.2010.
 [2] IO L , , lch.
 [3] IO C , , lch. .
 [4] IO C , , lch. .
 [5] IO C , , lch. .
 [6] COIM (2010) 546 críochnaitheach,
 6.10.2010.
 [7] Tuarascáil an Choiste Um Tionscal,
 Taighde agus Fuinneamh an 6 Deireadh Fómhair 2010, rapporteur: Maria da Graça
 Carvalho, P7 TA(2010)0401.
 [8] IO L 412, 30.12.2006, lch.1.
 [9] COIM(2010) 187.
 [10] COIM(2011) 48.
 [11] IO L , , lch.
 [12] IO L , , lch.
 [13] IO L 317, 3.12.2001, arna leasú le
 Cinneadh 2006/548/CE, Euratom (IO L 215, 5.8.2006).
 [14] IO L 391, 30.12.2006, lch. 1.
 [15] IO L 54, 22.2.2007, lch. 21.
 [16] OI L...
 [17] IO L 8, 12.1.2001, lch. 1.
 [18] COIM(2005) 576 leagan deireanach,
 11.3.2005
 [19] IO L 134, 30.4.2004,
 lch. 1.
 [20] IO L 134, 30.4.2004,
 lch. 114.
 [21] IO L 216, 20.8.2009,
 lch. 76.
 [22] IO L 276, 20.10.2010, lch. 33.
 [23] IO L 157, 9.6.2006, lch. 87.
 [24] IO L 310, 9.11.2006, lch. 15.